title: Improvisaatioteatteri

text: Suomessa erityisesti Johnstonen metodeista kehittynyt "impro" on teatteri-ilmaisun tapa, jossa esitystä vievät eteenpäin idean tarjoaminen ja tarjotun idean hyväksyminen. Erilaiset "impro"-ryhmät ovat suosittuja niin ammattilaisten kuin harrastajanäyttelijöiden keskuudessa, ja improvisaatioteatteria esitetään teatterisalien lisäksi erilaisilla klubeilla ja tapahtumapaikoilla. Tunnettuja suomalaisia tekijöitä ovat esimerkiksi Helsingissä toimiva improvisaatioteatteri Stella Polaris, impromestaruuden 2013 voittanut improvisaatioryhmä Kolina ja Tampereen Improvisaatioteatteri Snorkkeli.


title: Improvisaatioteatteri

text: Viola Spolinin kehittämä ja Keith Johnstonen 1970-luvulla jatkama ja tunnetuksi tekemä improvisaatiometodi on väline, joka soveltuu myös sosiaalisen vuorovaikutuksen tutkimiseen. Metodi on helposti ymmärrettävissä ja sovellettavissa ja sopii minkä tahansa ryhmän (kuten työyhteisön) vuorovaikutus- ja ilmaisutaitojen kehittämiseen.


title: Improvisaatioteatteri

text: Usein vuorovaikutuksen osaamista pidetään niin itsestään selvänä, ettei sen kehittämiseen kiinnitetä huomiota. Osaltaan tähän on syynä se, että vuorovaikutus ja viestintä ovat suurimmaksi osaksi sanatonta ja tiedostamatonta toimintaa. Improvisaatioharjoittelun kautta vuorovaikutuksen osatekijöitä voi kuitenkin oppia havaitsemaan ja tulkitsemaan sekä sopeuttamaan omaa käyttäytymistään vuorovaikutusta edistävällä tavalla.


title: Improvisaatioteatteri

text: Keith Sawyer (2004) ja Carrie Lobman (2005) ovat tutkineet improvisaatiota opetuksellisen vuorovaikutuksen viitekehyksessä ja Suomessakin metodia on tutkittu opettajan vuorovaikutustaitojen kehittämisessä (Toivanen, Komulainen & Ruismäki 2011). Näiden tutkimusten mukaan improvisaatio edistää sekä opettajan vuorovaikutustaitoja että opetuksen vuorovaikutteisuutta ja luovuutta.


title: Improvisaatioteatteri

text: Olipa sovellutusalue mikä tahansa, on aina kyse samoista improvisaation perusperiaatteista, joita ovat mm. ennakkosuunnittelusta luopuminen, kynnyksen madaltaminen (”moka on lahja”), idean tarjoaminen, sen hyväksyminen ja siitä vaikuttuminen sekä idean jatkaminen. Improvisaatiossa opetellaan myös tunnistamaan ja välttämään turhia ”tyrmäyksiä”, jotka jarruttavat vuorovaikutuksen etenemistä. Varsinkin piiloisten tyrmäysten tunnistaminen (mm. ristiviestintä, eli verbaalisen ja nonverbaalisen viestin ristiriita) ja niiden välttäminen omassa toiminnassa on keskeistä rakentavan vuorovaikutuksen kannalta.


title: Improvisaatioteatteri

text: Lisäksi improvisoidessa huomio ohjataan itsestä muihin, jolloin suorittamisen ja onnistumisen pakko unohtuu. Onnistumisen pakko – tai käänteisesti epäonnistumisen pelko - onkin yleisesti taustalla vuorovaikutuksen ja ilmaisun ongelmissa ja aiheuttaa sosiaalista stressiä. Improvisaatio sisältää paljon siedätysharjoituksia epäonnistumisen pelolle, joten se sopii mm. esiintymisjännityksen lieventämiseen.


title: Improvisaatioteatteri

text: Työelämään sovellettu improvisaatio kehittää toisen henkilön kokonaisviestinnän kuuntelun lisäksi myös läsnäoloa, omien impulssien tunnistamista ja rohkeutta ilmaista niitä. Sovelletun improvisaation harjoittelussa ymmärrys rakentavan vuorovaikutuksen periaatteista paranee, epäonnistumisen pelko lievenee ja rohkeus itsensä ilmaisemiseen lisääntyy.


title: Nötö

text: Nötö on kylä ja saari Nauvossa. Saaren pinta-ala on 392 hehtaaria ja sen asukasluku on 12. Kesäasukkaita saarella on 204. Nötö sijaitsee Jurmon, Berghamnin ja Gullkronan välissä.


title: Nötö

text: Nötö on Saaristomeren kansallispuiston suurimpia saaria. Se on keskeisen sijaintinsa vuoksi ollut tärkeä yhteyspaikka Saaristomerellä. Nötö on asutettu luultavasti 1000-luvun alussa. Suurimmillaan Nötön kylä oli toisen maailmansodan kintaalla, jolloin kylässä oli noin 200 asukasta.


title: Nötö

text: Nötön kylän keskustassa on pieni puukirkko, vanha tuulimylly ja kesäisin auki oleva kauppa jossa toimii myös Alkon tilauspalvelupiste.


title: Tampereen vanha tavara-asema

text: Tampereen vanha tavara-asema on Tampereella Tammelan kaupunginosassa sijaitseva rakennus. Jugend-tyylisen tavara-aseman on suunnitellut Rautatiehallituksen pääarkkitehtina toiminut Bruno Granholm, ja se on valmistunut vuonna 1907.


title: Tampereen vanha tavara-asema

text: Tavara-asemaan liittyy useita teräs- ja puurakenteisia varastoja ja katoksia, joista osa on jo purettu. Tiilirakenteinen toimisto-osa on kuitenkin säilynyt alkuperäisessä asussaan. Tavara-asemalla pidettiin sisällissodan aikana punavankeja ja eräässä aaltopeltisessä tavarasuojassa on vielä nähtävillä sodan aikaisia luodinreikiä. Vankeja myös tiettävästi teloitettiin sekä tavara-asemalla että vieressä sijainneilla, jo puretuilla makasiineilla. Rakennukseen on valmistunut siihen liittyviä lisäosia muun muassa vuosina 1922 ja 1937 sekä vielä 1960–1970-luvuilla. Osa puurakenteisista varastoista tuhoutui talvisodan aikaisissa pommituksissa vuonna 1940. Rakennuksessa on 2000-luvulla ollut muun muassa Tampereen Oopperan toimisto-, varasto- ja harjoittelutiloja.


title: Tampereen vanha tavara-asema

text: Vanhan tavara-aseman alkuperäinen käyttö loppui Viinikan ratapihalle valmistuneen uuden tavara-aseman myötä. Rakennus on viime vuosina ollut purku-uhan alla, ja sen säilyttämisen puolesta on syntynyt kansanliike Pro tavara-asema. Marraskuussa 2013 Tampereen kaupungin johdolle luovutettiin rakennuksen purkamista vastustava yli 8 500 allekirjoittajan adressi. Tavara-aseman vieressä sijainneet makasiinit purettiin jo vuonna 2009.


title: Tampereen vanha tavara-asema

text: Samaan aikaan vanhan tavara-aseman kanssa Tampereelle valmistuivat myös Bruno Granholmin suunnittelemat Rautatieläisten talo, joka on Hämeenkadulla sijaitseva asuinrakennus, sekä tavara-aseman vieressä oleva rautatieläisten seuratalo Morkku. Myös Morkku on vanhan tavara-aseman tavoin purku-uhan alla. Rakennuksista tavara-asema on suojeltu, mutta Morkku ei.


title: Tampereen vanha tavara-asema

text: Rantatunnelin valmistuttua Kalevan puistotien merkitys pohjois-eteläsuuntaisena yhteytenä ei ole enää yhtä merkittävä ja liikenteellisesti toimiva, sillä se ei linkity Kekkosentiehen yhtä luontevasti kuin aiemmin. Kaupungin tavoitteena on ollut luoda läpiajoa varten, kuitenkin kaupunkiympäristöön soveltuvana, tieyhteys Viinikan liittymältä Rantatunnelin itäpäähän Naistenlahteen. Kaupungin liikenneverkkosuunnitelmassa Ratapihankadun tavoitteena on rauhoittaa erityisesti Rautatienkatua, mutta myös Tammelan puistokatua, Yliopistonkatua ja Kalevan puistotietä. Lisäksi Ratapihankadulta on ajoyhteys P-Hämppiin, Noutoparkkiin ja kaupungin tavoitteen mukaan 2020-luvulla myös P-Kunkkuun, joka painottaisi maanalaisen autoliikenteen merkitystä.


title: Tampereen vanha tavara-asema

text: Ratapihankatu on valmistunut vaiheittain: 2010-luvun alussa Tammelankadun eteläpuolelta ja Rantatunnelin avaamisen yhteydessä Väinölänkadusta pohjoiseen. Tälle välille on jäänyt noin 250 metrin mittainen osuus, jolle voimassa olevat asemakaavat eivät ole mahdollistaneet tien rakentamista, ennen kaikkea tavara-aseman vuoksi. Kaupunki osti tavara-aseman valtiolta vuonna 2014. Asemakaavan valmistelu kuulutettiin vireille jo vuonna 2009, ja luonnosaineistot ovat olleet nähtävillä vuonna 2012. Alkuperäisen päätösehdotuksen mukaan tie rakennetaan suorana ja tavara-asema puretaan. Kansalaispalautteen vuoksi yhdyskuntalautakunta muutti suunnitelmaa siten, että asemaa siirretään itään Morkun talon paikalle, joka puolestaan purettaisiin. Muutettu asemakaavaehdotus asetettiin nähtäville loppuvuodesta 2013, ja yhdyskuntalautakunta esitti sitä kaupunginhallituksen ja -valtuuston hyväksyttäväksi huhtikuussa 2014. Valtuusto hyväksyi lopulta asemakaavan 15. kesäkuuta 2015, joka sai lainvoiman valitusten käsittelemisen jälkeen 12. helmikuuta 2016.


title: Tampereen vanha tavara-asema

text: Vuonna 2016 kaupunki kilpailutti rakennuksen siirtourakan, jolloin saadut tarjoukset olivat kaksi kertaa korkeampia kuin ennakkoon arveltiin. Siirto kuitenkin arvioitiin teknisesti mahdolliseksi, ja korkeaa hintaa perusteltiin riskien minimoimisella ja maanpuhdistustöillä. Kaupunginhallitus käynnisti lokakuussa 2016 kohonneiden kustannusten takia selvityksen uuden asemakaavan laatimiseksi, ja tämä muutos kuulutettiin vireille elokuussa 2017. Uuden asemakaavan lähtökohtana oli huonokuntoisen rakennuksen purkaminen, tielinjauksen oikaisu ja uusi 7–8-kerroksinen kerrostalo katulinjauksen ja säilytettävän Morkun talon väliin.


title: Tampereen vanha tavara-asema

text: Tavara-aseman vieressä sijaitseva risteys on ollut liikenteellisesti ongelmallinen väliaikaisiksi suunniteltujen järjestelyjen vuoksi pitkään, sillä siinä risteää autoliikenteen pääväylän suhteen kohtisuorasti kaupungin merkittävimpiin lukeutuva pyörätie ahtaassa tilassa. Autoliikenteelle on jokaisesta suunnasta pakollinen pysähtyminen. Liikenneturvallisuuden parantamiseksi kaupunki päätti väliaikaisena ratkaisuna korottaa risteyksen ja uusia sen merkintöjä; työt valmistuivat loppuvuodesta 2017.


title: Tampereen vanha tavara-asema

text: Kaupunginhallitus päätti kesäkuussa 2018 keskeyttää uuden asemakaavan valmistelun ja tilata siirtourakan jo tehdyn hankintapäätöksen perusteella. Tavoitteena on purkaa Morkun rakennus ja siirtää tavara-asema sen paikalle, sekä järjestää suunnittelukilpailu ja tontinluovutuskilpailu alueen kehittämisestä. Tavoitteena on aloittaa rakennuksen siirto, Ratapihankadun alittavan jalankulku- ja pyörätunnelin sekä Morkun aukion rakentaminen vuonna 2019, jolloin alueen arvioidaan valmistuvan vuonna 2020.


title: Tampereen vanha tavara-asema

text: Pitkittyneen suunnitteluprosessin aikana poliitikot, virkamiehet ja kuntalaisaktiivit ovat esittäneet lukuisia erilaisia vaihtoehtoja alueen suunnitteluratkaisuiksi, sekä asemarakennus säilyttäen että purkaen. Puolueista vasemmistoliitto, vihreät ja sosialidemokraatit ovat ottaneet kantaa aseman säilyttämisen puolesta, kun taas kokoomus, keskusta, perussuomalaiset ja valtuuston pienryhmät kannattavat purkamista.


title: Tampereen vanha tavara-asema

text: Vihreät erityisesti Juhana Suoniemen johdolla ovat esittäneet vaihtoehtoa, jossa Vellamonkadun risteys suljetaan, asema säilytetään nykyisellä paikallaan ja Ratapihankadun ali tehdään jalankulun ja pyöräilyn tunneli. Apulaispormestari Aleksi Jäntti on pitänyt vaihtoehtoa kalliina ja asemarakennuksen jäävän loukkuun uuden tielinjauksen ja radan väliin.


title: Tampereen vanha tavara-asema

text: Sosialidemokraattien Ilpo Sirniö on ehdottanut tien linjaamista ratapihan ja tavara-aseman välistä kaventaen asemarakennusta tarvittava määrä. Vasemmistoliiton Jouni Sirén on puolestaan esittänyt vastaavankaltaista ehdotusta siten muutettuna, että asemarakennuksen kaventamisen sijasta tilaa otettaisiin ratapihan järjestelyraiteista. Ehdotuksen ongelmana on Liikenneviraston suunnitelmat Tampereen rautatieaseman kolmannesta matkustajavälilaiturista.


title: Tampereen vanha tavara-asema

text: Kaupunkilainen Pekka Salmi on ehdottanut tien linjaamista joko asemarakennuksen lävitse tai sen yli siltaa pitkin. Apulaispormestari Pekka Salmen mukaan läpiajomahdollisuus tuhoaisi rakennuksen kulttuurihistorialliset arvot. Hankepäällikkö Veikko Vänskän mukaan rakennuksen fysiikka ei kestäisi päätyseinien poistoa ja huonekorkeus on niin matala, että katuyhteys ei soveltuisi linja-autoille tai erikoiskuljetuksille. Siltaehdotuksen ongelmana on myöskin soveltuminen kaupunkikuvaan sekä ongelmat risteäviin katuihin liittymisessä.


title: Tampereen vanha tavara-asema

text: Esimerkiksi Aarne Raevaara on kritisoinut aseman siirtohanketta ja esittänyt joko nykyisellä paikallaan suojelemista ja tien linjaamista Morkun ja tavara-aseman välistä tai vaihtoehtoisesti tavara-aseman purkamista suoran tielinjauksen edeltä.


title: Miia Kivipelto

text: Miia Kivipelto (s. 1973 Alajärvi) on suomalainen geriatri, joka työskentelee professorina Itä-Suomen yliopistossa ja Karoliinisessa instituutissa Tukholmassa. Hänet tunnetaan erityisesti dementiaan ja muihin vanhuuden muistihäiriöihin liittyvistä tutkimuksistaan.


title: Miia Kivipelto

text: Kivipelto opiskeli lääketiedettä Kuopion yliopistossa ja erikoistui geriatriaan. Hän väitteli tohtoriksi vuonna 2002 Alzheimerin taudin verisuonimuutoksista ja jatkoi tutkijan työtään Tukholman Karoliinisessa instituutissa.


title: Miia Kivipelto

text: Vuonna 2009 Kivipelto sai Suomen Akatemian palkinnon tutkimustyönsä yhteiskunnallisesta vaikuttavuudesta. Vuonna 2011 hänelle myönnettiin Nuorkauppakamarin Nuori menestyjä -palkinto.


title: Oregon (yhtye)

text: Oregon on yhdysvaltalainen jazz- ja maailmanmusiikkiyhtye. Sen perustivat vuonna 1971 Ralph Towner (kitara, piano, syntetisaattori, trumpetti), Paul McCandless (puupuhaltimet), Glen Moore (kontrabasso, viulu, piano) ja Colin Walcott (lyömäsoittimet, sitar, tabla).


title: Oregon (yhtye)

text: Ralph Towner ja Glen Moore aloittivat musiikillisen yhteistyön 1960-luvulla Oregonin yliopistossa, jossa Moore opiskeli historiaa ja Towner sävellystä. 1960-luvun puolessa välissä he suuntasivat Eurooppaan. Towner alkoi opiskella klassista kitaraa Wienissä opettajanaan Karl Scheit. Moore taas matkusti Kööpenhaminaan, jossa hän tutustui jazzsuuruuksiin kuten Ben Websteriin ja Dexter Gordoniin.


title: Oregon (yhtye)

text: Vuonna 1969 Towner ja Moore asuivat New Yorkissa ja soittivat yhdessä nuorten muusikoiden kanssa, jotka myöhemmin perustivat 1970-luvun merkittäviä fuusioyhtyeitä kuten Weather Report ja Mahavishnu Orchestra.


title: Oregon (yhtye)

text: Towner ja Moore esiintyivät folklaulaja Tim Hardinin kanssa uvonna 1969 Woodstockissa, jossa he tutustuivat kahteen Paul Winter Consort -yhtyeen jäsenistä. Towner ja Moore kutsuttiin soittamaan yhtyeen musiikkia, ja studiossa he tutustuivat sitaria ja tablaa soittavaa Colin Walcottiin. Walcott oli valmistunut Indianan yliopistosta ja opiskellut etnomusikologiaa Kalifornian yliopistossa. Hän oli myös toiminut Ravi Shankarin ja Alla Rakhan kiertuemanagerina. Studiosession tauoilla Towner ja Walcott soittivat ensimmäisen kitara-sitar-duettonsa Columbia-levy-yhtiön studion käytävillä.


title: Oregon (yhtye)

text: Vuoteen 1970 mennessä Towner, Moore ja Walcott olivat liittyneet Paul Winter Consortiin, jonka mukana lähtivät 50 konsertin kiertueelle ympäri Yhdysvaltoja. Kiertueen kuluessa he tapasivat oboisti Paul McCandlessin, joka oli opiskellut Manhattan School of Musicissa opettajanaan kapellimestari Arturo Toscaninin suosikkioboisti Robert Bloom.


title: Oregon (yhtye)

text: Oregon-yhtye alkoi kehkeytyä hotellihuoneissa ja kouluasuntoloissa pidetyissä jamisessioissa, joissa Towner, Walcott, Moore ja McCandless tutkiskelivat uusia musiikillisia mahdollisuuksia. Paul Winter Consort -yhtyeen kiertueella he saivat kokea, miten konserteissa voi yhdistää epätyypillisiä soittimia monenkirjaviin musiikkityyleihin. Yhdistelemällä näitä elementtejä Oregonin musiikista syntyi omaperäinen sekoitus, jossa oli vaikutteita eurooppalaisesta taidemusiikin instrumentaatiosta, amerikkalaisen jazzin harmoniasta ja etnisiä vaikutteita ympäri maailman.


title: Oregon (yhtye)

text: Idea nauhoittaa Oregonin omaa musiikkia syntyi juhlissa, jossa Towner ja Walcott viihdyttivät ystäviään kitaran ja sitarin soitolla. Oregonille tarjottiin mahdollisuus äänittää Hollywood Hillsissä sijaitsevassa 8-raitastudiossa The Farm -levymerkille. Lyhytikäinen itsenäinen levymerkki tuki kuuden viikon ajan äänitystä ja levymiksausta. Yhtiö ei onnistunut myymään levyä tarpeeksi, joten valtaosa levyistä päätyi varastoon. Kymmenen vuotta myöhemmin Vanguard-levy-yhtiö julkaisi albumin uudelleen nimellä "Our First Record".


title: Oregon (yhtye)

text: Vuonna 1971 Oregon debytoi New York Cityssä. He kutsuivat ryhmäänsä tuolloin nimellä Thyme – Music of Another Present Era (”Timjami - musiikkia toisesta nykyajasta”). Fraasi oli ironinen vastaus toistuvaan kysymykseen, millaista musiikkia he soittavat. McCandless ehdotti sitten nimeä Oregon viitaten Townerin ja Mooren nostalgisiin muisteluihin kotiosavaltiostaan Oregonista. Seuraavana vuonna Vanguard solmi levysopimuksen Oregonin kanssa. Yhtye äänitti uudestaan esikoisalbumin "Music of Another Present Era" sävellykset. Samoihin aikoihin he myös tekivät äänityksiä triona ja sooloina uudelle saksalaiselle levymerkille ECM:lle. Oregonin Vanguardille äänittämä albumi loi heille tunnettavuutta amerikkalaisen kuulijakunnan keskuudessa, ja mielikuvan yhdistyminen arvostettuun ECM-levymerkkiin kasvatti heidän suosiotaan Euroopassa.


title: Oregon (yhtye)

text: Kuusi vuotta ja yhdeksän albumia myöhemmin Oregon vaihtoi levy-yhtiökseen Elektra/Asylym Recordsin. Ensimmäisenä uudella levymerkillä julkaistu "Out of the Woods" saavutti laajan yleisön ja pääsi Len Lyonsin 101 parhaan jazzalbumin listalle. Vuosien saatossa yhtyeen instrumenttivalikoimaan tulivat bassoklarinetti, sopraano- ja sopraninosaksofoni, etniset huilut, flyygelitorvi, käyrätorvi, dulcimer, bassokitara, viulu ja alttoviulu. Myös lukematon määrä lyömäsoittimia löysi tiensä Oregonin soitinarsenaaliin, jonka kulmakiviä olivat Townerin nailon- ja 12-kieliset kitarat sekä piano, McCandlessin oboe ja englannintorvi, Mooren kontrabasso sekä Walcottin sitar ja tablat.


title: Oregon (yhtye)

text: Vuonna 1980 Oregon päätti pitää vuoden mittaisen tauon, kun yhtyeen sopimus päättyi Elektralla ja Walcott sai tyttären. Tauon aikana he edistivät henkilökohtaisia musiikkiuriaan. Heidän jälleen yhdistyessä Oregonin omaperäinen fuusio sai sähköisen ulottovuuden, kun Towner toi mukaan syntetisaattorit. Oregon äänitti kaksi uutta albumia ECM:lle alkuperäisessä kokoonpanossaan.


title: Oregon (yhtye)

text: Yhtyeen suosion huipulla marraskuussa 1984 Colin Walcott kuoli auto-onnettomuudessa silloisessa Itä-Saksassa. Albumi "Crossing" jäi hänen viimeiseksi levytyksekseen. Walcottin jättämän tyhjiön täyttäminen tuntui mahdottomalta. Seuraavan vuoden toukokuussa Oregon kokoontui jälleen pitääkseen muistokonsertin Walcottin kunniaksi New Yorkissa. Lavalle liittyi soittamaan intialainen perkussionisti Trilok Gurtu, joka opiskeli tablan ja jazzrumpujen soittoa. Gurtu soitti seuraavien viiden vuoden aikana kolmella yhtyeen albumilla: "Ecotopia" (ECM), "45th Parallel" (Epic) ja "Always, Never, and Forever" (Intuition). Gurtun lähdettyä Oregonin kolme alkuperäisjäsentä jatkoivat yhteistyötään. He äänittivät triona kaksi albumia, "Troika" ja "Beyond Words".


title: Oregon (yhtye)

text: Vuoden 1996 albumia "Northwest Passage" (Intution) varten yhtyeeseen liittyi kaksi mestariperkussionistia, Chicagosta kotoisin oleva Mark Walker ja armenialainen Arto Tunchboyician. Walkerista tuli Oregonin neljäs virallinen jäsen. Yhtye matkusti Moskovaan kesäkuussa 1999 äänittämään Intiution levymerkille tuplalevyä "Oregon in Moscow".


title: Valko-Venäjä talviolympialaisissa 1998

text: Valko-Venäjä osallistui Naganon talviolympialaisiin 1998 59 urheilijan voimin, joihin kuului jääkiekkomaajoukkue. Naganossa Valko-Venäjä voitti kaksi pronssia, ampumahiihdossa ja freestylehiihdossa.


title: Valko-Venäjä talviolympialaisissa 1998

text: Avaisijassa Valko-Venäjän lippua kantoi Aleksandr Popov.


title: Valko-Venäjä talviolympialaisissa 1998

text: Naganossa Valko-Venäjä voitti kaksi pronssia, ampumahiihdossa ja freestylehiihdossa. Mitalitaulukossa Valko-Venäjä oli sijalla 17, samalla mitalimäärillä kuin Kazakstan.


title: Valko-Venäjä talviolympialaisissa 1998

text: Valko-Venäjä nimitti kisoihin 59 henkisen joukkueen, joka koostui 44:stä miesurheilijasta ja kymmenestä naisurheilijasta. Joukkueeseen sisäältyi Valko-Venäjän jääkiekkomaajoukkue. Joukkueen nuorimmat osallistujat olivat freestylehiihtäjä Aleksey Grishin sekä pikaluistelija Svetlana Chepelnikova, joilla oli ikää vain 18 vuotta. Joukkueen vanhin urheilija oli 40-vuotias alppihiihtäjä Igor Yudin.


title: Dregovitšit

text: Dregovitšit (, ) olivat Dneprin oikeanpuoleisen sivuhaaran Pripetin valuma-alueella ja Dneprin yläjuoksun oikeapuoleisella maa-alueella elänyt itäslaavilainen heimoyhteisö. Tarkkoja rajoja heimon asuinalueelle ei ole osattu linjata. Asutuksen jäänteitä on löydetty Pripetin varren arkeologisilta kaivauksilta 800–900 -luvuilta jaa. Näissä kaivauksissa on löydetty maatalouteen ja asutukseen liittyviä rakenteita. Heimon elinkeinoja olivat muun muassa maatalous ja käsityöt.


title: Dregovitšit

text: Alueen hallintokeskus oli Turau ja alue muodosti Turaun ja Pinskin ruhtinaskunnan (900-1300 -luvuilla). 900-luvulla dregovitšien maista tuli osa Kiovan Rusia. Luoteisin osa heimoyhteisön maista liittyi Polatskin ruhtinaskuntaan.


title: Dregovitšit

text: Dregovitšejä pidetään yhtenä valkovenäläisten kantaheimoista.


title: Julkinen ostotarjous

text: Julkinen ostotarjous on kaikille pörssiyhtiön osakkeenomistajille suunnattu tarjous ostaa heidän osakkeensa tietyllä hinnalla. Yleensä ostotarjous koskee kaikkia kyseessä olevan julkisen osakeyhtiön osakkeita. Tarjous on yleensä voimassa 3-10 viikkoa.


title: Julkinen ostotarjous

text: Ostotarjouksen hyväksyminen on vapaaehtoista. Kieltäytyäkseen tarjouksesta osakkeenomistajan ei tarvitse tehdä mitään. Myöntyessään tarjoukseen on osakkeenomistajan ilmoitettava siitä ostotarjouksen tekijälle. Myös ostotarjouksen kohteena olevan julkisen osakeyhtiön hallitus esittää osakkeenomistajille oman suosituksensa ostotarjouksen hyväksymisestä tai hylkäämisestä. Hallituksen on otettava arviota antaessaan huomioon yhtiön ja sen kaikkien osakkeenomistajien etu.


title: Julkinen ostotarjous

text: Jos ostotarjouksen tekijä saavuttaa ostollaan yli 90 prosenttia osakkeista, seuraa lunastusmenettely. Tällöin ostotarjouksen tekijä voi käyvästä hinnasta lunastaa myös muiden omistajien osakkeet.


title: Julkinen ostotarjous

text: Jos osakkeenomistajan omistus ylittää 30 prosenttia yhtiöstä, on tehtävä pakollinen ostotarjous kaikista osakkeista.


title: Julkinen ostotarjous

text: Myös vähemmistön omistava osakkeenomistaja voi vaatia osakkeiden lunastamista. Tällöin ostotarjouksen tekijän on ostettava tämä yleensä ulos.


title: Julkinen ostotarjous

text: Erimielisyydet lunastusoikeuksista ja -hinnoista käsitellään välimiesoikeudessa. Sinne jäsenet valitaan Keskuskauppakamarin lunastuslautakunnassa.


title: Julkinen ostotarjous

text: Helsingin Sanomat: Julkinen ostotarjous. Julkaistu 21.1.2014 Viitattu: 22.1.2014


title: M4 (Valko-Venäjä)

text: M4 on 192 kilometriä pitkä valtatie Valko-Venäjällä. M4 alkaa Minskin kaupungin keskustasta kaakkoon johtavan mahtikatu "Partisaanien puistotien" () jatkona Minskin kehätieltä M9 eteenpäin kohti Mahiljouta. Kansallinen valtatie M4 muuttui tammikuun 2014 alussa koko matkaltaan BelToll-järjestelmään kuuluvaksi, eteläluettaviin mittauspisteisiin perustuvaksi tullitieksi, jonka käytöstä peritään ulkomaalaisilta autoilta ja valkovenäläisiltä raskaan liikenteen ajoneuvoilta tietulli.


title: M4 (Valko-Venäjä)

text: Aluksi valtatiet M4 ja M5 kulkevat yhtyneenä. 10 km kehätien jälkeen on eurooppatien E30 eli valtatien M1 liittymä. Noin 2 kilometriä myöhemmin valtatiet M4 ja M5 eroavat. M4 jatkaa kohti idässä olevaa Mahiljouta. Mahiljoun läntiseltä kehätieltä (P123) eteenpäin valtatie jatkuu Kazimirovkan lähiöön saakka, josta se jatkaa Minskoje šossena.


title: Johan Ollus

text: Johan (Johannes) Ollus (8. tammikuuta 1886 Vöyri – 26. joulukuuta 1939 Vöyri) oli suomalainen jääkiekkoilija.


title: Johan Ollus

text: Suomessa Ollus pelasi jääpalloa Polyteknikkojen Urheiluseurassa, jonka riveissä voitti Suomen mestaruuden 1909 niin jääpallossa kuin jalkapallossakin. Vuonna 1909 Ollus valittiin Palloliiton sihteeriksi.


title: Johan Ollus

text: 1910 Ollus matkusti opiskelemaan Berliiniin ja liittyi Berliner Schlittschuhclubin joukkueeseen. Ollus kohosi nopeasti erääksi Euroopan parhaista jääkiekkoilijoista ja voitti joukkueensa riveissä kahdesti silloisen arvokaimman mestaruuden jääkiekossa eli -turnauksen. Ollus oli myös voittamassa vuonna 1912 Jääkiekon Saksan mestaruutta, jolloin siitä pelattiin ensimmäisen kerran.


title: Johan Ollus

text: Ollus valittiin Saksan Hockey Hall of Fameen 1988.


title: Laurent Lamothe

text: Laurent Lamothe (s. 14. elokuuta 1972) on haitilainen poliitikko, liikemies ja entinen urheilija. Hän on toiminut Haitin pääministerinä toukokuusta 2012. Lamothe ilmoitti eroavansa pääministerin tehtävästä 14. joulukuuta 2014.


title: Laurent Lamothe

text: Aiemmin Lamothe toimi Haitin ulkoministerinä syyskuusta 2011 pääministerikautensa alkuun asti.


title: Laurent Lamothe

text: Lamothe pelasi 1990-luvulla tennistä. Hän oli mukana Haitin Davis Cup -joukkueessa vuosina 1994 ja 1995. Koulutukseltaan Lamothe on Master of Business Administration. Hän valmistui floridalaisesta St. Thomas -yliopistosta vuonna 1996.


title: Tinder

text: Tinder on paikkatietoja hyödyntävä sosiaalisen verkostoitumisen ja nettideittailun mobiilisovellus. Palvelun idea on, että se etsii ja yhdistää lähellä toisiaan liikkuvia, ennalta tuntemattomia ihmisiä toisilleen. Palvelun perustivat Sean Rad ja Justin Mateen syyskuussa 2012. Tinder on ladattavissa Androidille ja iOS:lle. Sovelluksen käyttö edellyttää Facebook-profiilia tai puhelinnumerolla rekisteröitymistä ja GPS-paikannusta.


title: Tinder

text: Tinderin perusidea on hyvin yksinkertainen. Se löytää käyttäjän sijainnin GPS:n avulla ja luo profiilin Facebookista löytyvän tiedon perusteella; Tinder ei kuitenkaan lähetä tietoja Facebookiin. Tinder-profiilin tulevat Facebookista vain etunimi, ikä sekä käyttäjän valitsemat kuvat ja sivut, joista käyttäjä on tykännyt Facebookissa. Tinder löytää tämän jälkeen kaikki potentiaaliset kumppanit. Käyttäjä pystyy kaventamaan hakua iän ja sijainnin perusteella. Parin etsiminen tapahtuu valokuvien perusteella. Käyttäjä voi pyyhkäistä kuvan vasemmalle, jos annettu kuva ei miellytä tai oikealle, jos se miellyttää. Mielipide toisesta henkilöstä ei näy muille paitsi silloin kun kaksi ihmistä tykkää toisistaan, jolloin syntyy "Tinder-pari ("engl. "match"), ja näin henkilöt voivat aloittaa keskustelun.


title: Tinder

text: Tinder kehitti niin sanotun Hetket-ominaisuuden auttamaan pareja oppimaan tuntemaan toisensa paremmin. Siinä käyttäjä voi ottaa kuvan sovelluksen avulla ja sen jälkeen lähettämään kuvan kaikille pareilleen. Nämä voivat sen jälkeen joko hylätä kuvan tai tykätä siitä. Tämän jälkeen pari saa mahdollisuuden jatkaa keskustelua tämän Hetket-ominaisuuden antaman lisätiedon perusteella.


title: Tinder

text: Maksullinen Tinder Plus ilmestyi maaliskuussa 2015. Siinä on mukana niin sanottu Passi-ominaisuus ja mahdollisuus palata edellisiin kuviin peruuttamaan vahingossa tehty vasemmalle pyyhkäisy. Passi-ominaisuudessa Tinder antaa käyttäjälle mahdollisuuden etsiä pareja myös muualta kuin tämän nykyisestä sijaintikaupungista. Tinder Plus on yli 30-vuotiaille käyttäjille tuplasti kalliimpi kuin alle 30-vuotiaille käyttäjille. Strategian taustalla on Tinderin IAC:hen kuuluvan sisaryrityksen OkCupidin teettämä tutkimus, jonka mukaan parien löytäminen deittipalvelusta vaikeutuu iän myötä. Vanhemmat ihmiset maksavatkin todennäköisesti enemmän parantaakseen mahdollisuuksiaan parien löytämiseen.


title: Tinder

text: Tinderin itsensä mukaan sillä on 50 miljoonaa aktiivista käyttäjää. Käyttäjät kirjautuvat tililleen keskimäärin 11 kertaa päivässä, naiset käyttävät sitä keskimäärin 8,5 minuuttia ja miehet 7,2 minuuttia kerrallaan. Tinder teetti tutkimusta myös käyttäjien toimintatavoista. Tutkimuksen mukaan miehet tykkäsivät keskimäärin 46 prosentista kuvista, kun taas naiset tykkäsivät vain 14 prosentista.


title: Tinder

text: Brittiläisen sanomalehden The Guardianin naistoimittaja pyysi vuonna 2017 Tinderiltä kaiken hänestä tallennetun aineiston EU:n tietoturvalakien perusteella ja sai sitä vastaukseksi yli 800 sivua. Tinderin tallentamista tiedoista löytyi esimerkiksi toimittajan Facebook-tykkäyksiä, kaikki viestit, vanhoja Instagram-kuvia, tiedot hänen koulutuksesta sekä siitä, minkä ikäisistä miehistä hän oli kiinnostunut, montako kertaa hän oli käyttänyt sovellusta sekä missä ja mihin aikaan hän oli käynyt keskusteluja Tinder-kumppaneidensa kanssa. Rekisteröidessään Tinderiin käyttäjä antaa luvan tietojen tallentamiseen.


title: Tinder

text: Vuonna 2015 Iso-Britanniassa tilastoitiin 400 rikosta, joihin liittyy Tinder-mobiilideittisovellus. Näiden joukossa oli esimerkiksi raiskaus, lapsen seksuaalinen hyväksikäyttö ja murhan yritys. Yleensä rikosilmoitukset koskivat väkivalta- tai seksuaalirikoksia.


title: MIAU

text: MIAU on suomalainen vuonna 2010 perustettu rockyhtye, joka yhdistelee musiikissaan vaikutteita punkista, garage rockista, popista ja dancesta. Yhtyeen muodostavat Susanna Tikkanen, Anu Kaukola ja Henna Juvonen. MIAU teki ensimmäisen levytyksensä vuoden 2012 keväällä Konkurssi Records -levy-yhtiölle nimikko-EP:n muodossa. Saman vuoden kesällä yhtye voitti ensimmäisen koskaan järjestetyn Suomen Red Bull Garage -bändikilpailun.


title: MIAU

text: MIAU oli viimeiseksi jääneen City-lehden kannessa 6/2012.


title: MIAU

text: Yhtye sijoittui kolmanneksi Ylen järjestämässä vuoden 2014 Uuden Musiikin Kilpailussa, jossa etsittiin Suomen edustajaa Kööpenhaminassa pidettävään kevään 2014 Eurovision laulukilpailuun. MIAU julkaisi Trinity -debyyttialbuminsa vuonna 2014 Konkurssi Recordsin kautta. Levyn tuotti Erno Laitinen.


title: MIAU

text:
Henna Juvonen - kitara, laulu
Anu Kaukola - rummut, laulu
Susanna Tikkanen - basso, laulu


title: MIAU

text:
Nightwalkers (2012)
Yes Means No (2013)
Pet Sematary (2013)
God/Drug (2014)
Enemies (2014)
War of Hearts (2014)
MIAU (EP) 2012


title: MIAU

text:
Trinity (2014)
Trinity (Instrumental) (2014)


title: MIAU

text:
Nightwalkers (2012)
Yes Means No (2013)
God/Drug (2014)
War of Hearts (2014)


title: Valmet (kello)

text: Valmet kello oli nimi Valmet Oy:n valmistamille pöytä- ja seinäkelloille.


title: Valmet (kello)

text: Valmetin valmius aloittaa kellotuotanto toisen maailmansodan jälkeen perustui Tampereella sijainneen lentokonetehtaan mittaritekniikkaan liittyvään osaamiseen. Aluksi kelloja mainostettiin valmistettavan Valmetin lentokonetehtaalla hienomekaniikkaosastolla.


title: Valmet (kello)

text:
Valmetin kellotuotanto aloitettiin 1950-luvun alussa. Aluksi valmistettiin ainoastaan seinäkelloja. Malleja oli kaikkiaan noin kymmenkunta. Vuonna 1954 tuotannossa oli kaikkiaan 18 kellomallia – seinä- ja pöytäkelloja, sekä ilmapuntareita. Koneistot valmistettiin pääsääntöisesti Tampereella, mutta joissakin määrin niitä tuotiin myös ulkomailta. Tehdas sijaitsi Valmetin Instrumenttitehtaassa Tampereen Härmälässä.
Kellojen kaapit ja kotelot olivat puuta, joko koivua tai jalopuuta, sekä vaneria, fajanssia ja muovia. Kellomallit nimettiin kotoisasti suomalaisin etunimin: mm. Olli, Matti, Antti, Jussi, Iisakki, Aino, Aila ja Rauni.


title: Valmet (kello)

text: Vuonna 1969 Pentti Kiuru sai Valmetin kellojen yksinmyyntioikeuden ja seuraavana vuonna myös osa tuotannosta siirtyi Kiurulle. Valmet luopui lopullisesti kellotuotannosta vuonna 1976. Myöhemmin kelloja valmistettiin nimellä Aika.


title: Luettelo Yhdistyneen kuningaskunnan pääministereistä

text: Tämä on luettelo Yhdistyneen kuningaskunnan pääministereistä. Nimitys on ollut käytössä 1700-luvun alkupuolelta, jolloin sitä ruvettiin käyttämään esimmäisenä Sir Robert Walpolesta. Hänen roolinsa oli kuitenkin "primus inter pares" eli toimia ensimmäisenä vertaistensa joukossa ja pyrkiä sujuvaan yhteistoimintaan. Luettelossa on mainittu monarkit jonka alaisena pääministerit ovat toimineet.


text: Lähde:


title: Valko-Venäjä talviolympialaisissa 2002

text: Valko-Venäjä osallistui Salt Lake Cityn talviolympialaisiin 2002 64 urheilijan voimin, joihin kuului jääkiekkomaajoukkue. Salt Lake Cityssä Valko-Venäjä voitti pronssin freestylehiihdossa. Avaisijassa Valko-Venäjän lippua kantoi Oleg Ryzhenkov.


title: Valko-Venäjä talviolympialaisissa 2002

text: Salt Lake Cityn jääkiekkoturnauksessa Valko-Venäjä pystyi jääkiekkohistoriansa parhaimpaan saavutukseen, kun joukkue yllätti Ruotsin puolivälierissä maalein 3–4 ja eteni välieriin. Ottelusta ennakoitiin Ruotsille helppoa, mutta tarkka puolustuspeli ja onnekas viime hetken maali ruotsalaisvahti Tommy Salon kypärän kautta veivät Valko-Venäjän voittoon. Ruotsalaishyökkääjä Markus Näslund kommentoi ottelun jälkeen, että Valko-Venäjän tarkkaa puolustusta vastaan oli vaikea pelata. Valko-Venäjä oli lopulta jääkiekkoturnauksen neljäs.


title: Valko-Venäjä talviolympialaisissa 2002

text: Salt Lake Cityssä Valko-Venäjä voitti pronssin freestylehiihdossa. Mitalitaulukossa Valko-Venäjä oli sijalla 23, samalla mitalimäärillä kuin Slovenia.


title: Valko-Venäjä talviolympialaisissa 2002

text: Valko-Venäjä nimitti kisoihin 64 henkisen joukkueen, joka koostui 44:stä miesurheilijasta ja 20:stä naisurheilijasta. Joukkueeseen sisäältyi Valko-Venäjän jääkiekkomaajoukkue. Joukkueen nuorin osallistuja oli pikaluistelija Igor Makovetsky, jolla oli ikää vain 17 vuotta. Joukkueen vanhimmat urheilijat olivat 37-vuotiaat jääkiekkoilijat Igor Matushkin ja Oleg Mikulchik.


title: Valko-Venäjä talviolympialaisissa 2002

text: Jääkiekkoturnauksen jälkeen Valko-Venäjän olympiakomitea ilmoitti, että jääkiekkoilija Vasily Pankov on kärynnyt dopingaineeksi luokitellun nandrolonin käytöstä. Kansainvälisen jääkiekkoliiton sääntöjen mukaan kuitenkin yhden pelaaja käry tuo rangaistuksen vain pelaajalle, ei koko joukkueelle. Valko-Venäjä oli lopulta turnauksen neljäs.


title: Toinen mannermaakongressi

text: Toinen mannermaakongressi () oli Pohjois-Amerikan kolmeatoista siirtokuntaa edustanut kokous, joka kokoontui alkujaan Philadelphiassa vuonna 1775. Se teki Yhdysvaltain syntymisen kannalta ratkaisevat päätökset vapaussodan aloittamisesta kesällä 1775 ja itsenäisyysjulistuksen hyväksymisestä 4. heinäkuuta 1776. Tämän jälkeen mannermaakongressi alkoi käytännössä toimia uuden valtion väliaikaisena hallituksena. Sodan vuoksi se joutui kokoontumaan eri kaupungeissa. Sen työ päättyi vasta vuonna 1781, jolloin perustuslakina toimineet konfederaatioartiklat astuivat voimaan ja konfederaation kongressi aloitti toimintansa Yhdysvaltojen ensimmäisenä varsinaisena lainsäädäntöelimenä.


title: Toinen mannermaakongressi

text: Toinen mannermaakongressi syntyi alkujaan vuosina 1774–1775 kokoontuneen ensimmäisen mannermaakongressin suoraksi jatkajaksi. Se kokoontui ensi kerran Pennsylvania State Housessa Philadelphiassa 10. toukokuuta 1775. Läsnä olleet edustajat olivat pääosin samoja henkilöitä kuin ensimmäisessäkin mannermaakongressissa, mutta mukana oli myös eräitä merkittäviä uusia kasvoja, kuten Benjamin Franklin ja Thomas Jefferson. Kongressin puheenjohtajina olivat sen toiminnan aikana muun muassa John Hancock ja John Jay. Kolmestatoista siirtokunnasta Georgia ei aluksi lähettänyt edustajia toiseen mannermaakongressiin, kuten ei ensimmäiseenkään.


title: Toinen mannermaakongressi

text: Toisen mannermaakongressin aloittaessa toimintansa enemmistö sen jäsenistä vastusti edelleen suhteiden katkaisemista Britanniaan ja toivoi jonkinlaisen sovinnon löytämistä. Massachusettsilaiset olivat kuitenkin tässä vaiheessa jo ottaneet yhteen brittijoukkojen kanssa Lexingtonin ja Bunker Hillin taisteluissa. Laajemman konfliktin uhatessa John Adams sai 15. kesäkuuta 1775 mannermaakongressin hyväksymään päätöksen siirtokuntien armeijan perustamisesta ja George Washingtonin nimityksestä sen ylipäälliköksi. Armeijaa ryhdyttiin rakentamaan ”kansallistamalla” Uuden-Englannin kansalaismiliisijoukot. Kongressi ryhtyi myös toimimaan käytännössä kolmentoista siirtokunnan yhteisenä väliaikaisena hallituksena huolehtiessaan finanssiasioista ja luodessaan siirtokunnille yhteisen postilaitoksen sekä laivaston. Silti vielä heinäkuun 1775 alussa se yritti sovintoa Britannian kanssa hyväksymällä niin sanotun ”oliivipuun oksa -anomuksen” ("Olive Branch Petition") eli kuningas Yrjö III:lle osoitetun vetoomuksen, jossa korostettiin siirtokuntien rauhanomaisia tavoitteita ja anottiin kuninkaalta suojaa parlamentin säätämiä veroja ja kieltoja vastaan. Kuningas kuitenkin vastasi tähän julistamalla siirtokuntalaiset kapinoitsijoiksi. Kuninkaan tiukentunut asenne osoitti aseellisen vastarinnan olevan ainoa vaihtoehto täydelliselle alistumiselle.


title: Toinen mannermaakongressi

text: Vielä tämänkin jälkeen yleinen näkemys mannermaakongressissa oli, että taistelua käytiin vain siirtokuntalaisten perinteisistä oikeuksista osana brittiläistä imperiumia. Thomas Painen tammikuussa 1776 julkaisema pamfletti "Common Sense" käänsi kuitenkin yleisen mielipiteen täyden itsenäisyyden kannalle ja kongressikin keskusteli itsenäisyysajatuksesta koko kevään 1776. Epäröinti jatkui silti vielä senkin jälkeen, kun Etelä-Carolinan siirtokunta oli julistautunut omin päin itsenäiseksi Britanniasta 12. huhtikuuta ja Rhode Island 5. toukokuuta. Kesällä brittien kokoaman suuren armeijan maihinnousu oli jo pian odotettavissa, ja tämä riitti ratkaisevaksi yllykkeeksi. Virginiaa toisessa mannermaakongressissa edustanut Richard Henry Lee teki 7. kesäkuuta 1776 ehdotuksen siirtokuntien julistamisesta itsenäisiksi, ja seuraavana päivänä kongressi nimitti itsenäisyysjulistusta valmistelemaan komitean, johon kuuluivat John Adams, Benjamin Franklin, Thomas Jefferson, Robert R. Livingston ja Roger Sherman. Mannermaakongressi hyväksyi 2. heinäkuuta 1776 yksimielisesti (tosin New Yorkin edustajien pidättäytyessä äänestämästä) päätöksen, jonka mukaan ”"nämä yhdistyneet siirtokunnat ovat ja oikeuden mukaan niiden pitääkin olla vapaita ja itsenäisiä valtioita"”. Kaksi päivää myöhemmin se hyväksyi varsinaisen itsenäisyysjulistuksen, joka perustui Jeffersonin laatimaan tekstiin pienin muutoksin. Äänestyksestä pidättäynyt New York ilmoitti sekin yhtyvänsä julistukseen muutamaa päivää myöhemmin ja elokuun alkuun mennessä julistuksen allekirjoittivat lähes kaikki mannermaakongressin 56:stä edustajasta.


title: Toinen mannermaakongressi

text: Itsenäisyysjulistuksen jälkeen toinen mannermaakongressi valmisteli konfederaatioartiklat, joista tuli Yhdysvaltain ensimmäinen perustuslaki. Ne hyväksyttiin jo vuonna 1777, mutta lähinnä läntisiä maa-alueita koskeneiden omistuskiistojen vuoksi ratifiointi kaikissa osavaltioissa venyi kestämään neljä vuotta. Konfederaatioartiklat astuivat lopulta voimaan maaliskuussa 1781, ja ne loivat uudesta maasta tasa-arvoisten osavaltioiden valtioliiton. Siirtokuntien kongressi jatkoi toimintaansa tämän jälkeenkin, mutta omaksui nyt erotuksena aiempaan uuden nimen konfederaation kongressi ("Congress of the Confederation").


title: Janakkalan miekkamies

text: Janakkalan miekkamies on Janakkalasta syksyllä 2013 tehty ruumishautalöytö, johon kuuluu luuranko, kaksi miekkaa ja muuta esineistöä. Vanhempi miekka ajoittuu viikinkiajalle ja nuorempi miekka ristiretkiajalle. Itse vainaja on kuollut vuoden 1300 tienoilla. Tomografia- eli viipaleröntgentutkimusten perusteella on arvioitu, että mies olisi kohdannut väkivaltaisen kuoleman.


title: Janakkalan miekkamies

text: Luurangon käsien luista tehdyn ajoituksen perusteella vainaja on mies ja kuollut noin vuonna 1300. Haudassa on esineitä, jotka ovat peräisin vanhemmalta, pakanuuden ajalta. Kasvojen kohdalle asetettu hiilenpala on ajoitettu vuoteen 1000 eli viikinkiaikaan. Löytöön kuuluvat kaksi miekkaa on myös ajoitettu. Lyhyempi, palopatinainen miekka (Z-tyyppiä) ajoittuu miekkojen tyyli- ja muotoluokituksen mukaan aikavälille 950–1050, ja miekka saattaa olla peräisin esikristillisen ajan polttohaudasta. Pitempi on ristiretkiajan miekka (tyyppiä XI) ja ajalta 1050–1200.


title: Janakkalan miekkamies

text: Pakanuudenajan esineistöä on Museoviraston tutkijan Simo Vanhatalon mukaan tavattu joskus muissakin kristillisen ajan haudoissa. Miekkojen lisäksi haudassa on vielä toistaiseksi ajoittamattomia esineitä keihäänkärki, kirves ja puukko.


title: Janakkalan miekkamies

text: Tammikuussa 2018 julkistetussa DNA-tutkimuksessa on selvinnyt, että äidin puolelta miekkamiehen perimässä on tyyppi, joka on 30 prosentilla suomalaisista. Isän puolelta perimästä vain pari kolme prosenttia on samanlaista kuin nykysuomalaisilla. Professori Jan Storån mukaan miekkamies näyttäisi olleen paikallinen ihminen, jonka perimä tulisi ennemmin lännestä ja etelästä kuin idästä. Tiedot ovat alustavia, koska ajan vertailuaineistoa ei ole.


title: Raatihuoneenkatu (Hämeenlinna)

text: Raatihuoneenkatu on Hämeenlinnan keskustan merkittävin kauppakatu. Noin 800 metriä pitkä katu ulottuu keskustan halki itä-länsisuunnassa ja on yksisuuntainen idän suuntaan. Se on koko pituudeltaan kivetty joko nupukivin tai kivilaatoin. Useat Hämeenlinnan keskustan käyntikohteet sekä monet erikoisliikkeet sijaitsevat Raatihuoneenkadun varrella. Katu on myös kahden korttelin matkalta kävelykatu.


title: Raatihuoneenkatu (Hämeenlinna)

text: Raatihuoneenkatu sijoittui nykyiselle paikalleen vuoden 1775 asemakaavassa. Kadun poikkikadut lueteltuna lännestä itään ovat Kaivokatu, Saaristenkatu, Kasarmikatu, Sibeliuksenkatu, Linnankatu, Kirkkorinne, Rauhankatu ja Arvi Kariston katu. Itäpäässään katu jatkuu suoraan Vanajaveden ylittävälle sillalle muuttuen Viipurintieksi. Raatihuoneenkadun varrella sijaitsevat muun muassa Kauppatori, raatihuone, kauppakeskukset Linna, Keskustalo ja Optelli, Hämeenlinnan kaupunginmuseo, Hämeenlinnan oikeustalo, kirkko sekä kaupungintalo. Lokakuussa 2014 kadun länsipäähän valmistui Kauppakeskus Goodman.


title: Raatihuoneenkatu (Hämeenlinna)

text: Reskaksi nimetyn kävelykadun ensimmäinen osuus Kasarmikadun ja Sibeliuksenkadun välillä muutettiin kävelykaduksi 1980-luvulla ja sitä laajennettiin Kasarmikadulta Saaristenkadulle 2000-luvun alussa. Kävelykadulla sijaitsee lukuisia liikkeitä, ravintoloita, pankkeja sekä kaksi hotellia ja kaksi kauppakeskusta.


title: Lockdown

text: Lockdown on fiktiivinen palkkiometsästäjä "Transformers"-universumissa. Omien sanojensa mukaan hän ei kuulu Decepticoneihin, mutta tekee enimmäkseen töitä heille. Hahmo esiintyi ensimmäisen kerran sarjassa "".


title: Lockdown

text: "issa" Lockdown oli vuosia sitten kaapannut kenttälääkäri Ratchetin sekä tiedustelija Arceen. Hänellä oli tapana keräillä kaappaamiltaan Autoboteilta näiden aseita ja päivityksiä sekä ottaa ne ns. "palkkioikseen". Hän vei myös Ratchetin EMP-generaattorin. Mutta ennen kuin Lockdown ehti toimittaa Ratchetin ja Arceen Megatronille, EMP-generaattori ylikuormittui. Ratchet ja Arcee pääsivät pakoon, vaikka Arcee menetti muistinsa. Hänen hallussaan olleet koodit Projekti Omegaan siirtyivät myöhemmin Ratchetille.


title: Lockdown

text: Vuosien kuluttua Ratchet ja Lockdown kohtasivat jälleen, kun Lockdown lähetettiin Detroitiin etsimään Optimus Primea. Silloin Ratchet onnistui saamaan EMP-generaattorinsa takaisin.


title: Lockdown

text: Lockdown nähtiin seuraavan kerran, kun Starscream karkasi Eliittivartiostolta. Sekä Lockdown että Autobotti Prowl jahtasivat häntä ja tekivät hetkellisesti yhteistyötäkin.


title: Lockdown

text: Lockdown käytti hetkellisesti hyväksi Sentinel Primea. Hän aluksi luovutti tälle muutamia Decepticoneja, jotta Sentinelin maine säilyisi, mutta yritti lopulta vangita hänet. Prowl saapui kuitenkin estämään sen ja sai selville Lockdownin olleen entinen kyber-ninja ja myös vastuussa heidän opettajansa, Yoketronin, kuolemasta sekä hänen dojossaan säilytettyjen protoformien ryöstämisestä. Prowl sai haltuunsa Yoketronin kypärän, mutta Lockdown pakeni.


title: Lockdown

text: Lockdown muuntautuu suureksi muskeliautoksi ja hänen äänenään on Lance Henriksen.


title: Lockdown

text: Lockdown ei esiintynyt elokuvassa "", mutta hänestä julkaistiin leluversio, joka muistuttaa "in" versiota.


title: Lockdown

text: Lockdown esiintyy "Kaatuneiden koston" jälkeen sijoittuvan Internet-sarjan "" jaksoissa 3, 7 ja 11. Ulkonäkönsä lisäksi hän muistuttaa kovasti "Transformers: Animatedin" versiota myös elämäntarinaltaan.


title: Lockdown

text: Elokuvan "" tapahtumia edeltävän Wii-, Nintendo DS- ja Nintendo 3DS -versioissa Lockdown esiintyy pelattavana hahmona.


title: Lockdown

text: Lockdown esiintyy päävihollisena elokuvassa "Transformers – Tuhon aikakausi". Hän on galaksienvälinen palkkionmetsästäjä, joka on saanut Luojilta, transformereiden olemassaolosta vastuussa olevien avaruusolioilta, tehtäväkseen etsiä Optimus Prime ja tuoda tämä heille. Lockdownilla on apunaan joukko osittain samankaltaisen robottikehon omaavia palkkasotureita sekä tekno-orgaanisia susia nimeltä Steeljaw. Lockdownilla on arvet rinnassaan sekä kasvojensa vasemmalla puolella. Hän kykenee myös muuntamaan omat kasvonsa kaukoputkeksi tai tykiksi, ja hän muuntautuu Lamborghini Aventadoriksi. Hän käyttää aseinaan kranaatteja, jotka cyberformaavat (eli muuttavat metalliksi, josta transformeritkin koostuvat) lyhyen kantaman verran maaperää. Hänellä on keräämiensä aseiden sekä muukalaislajiyksilöiden ja muiden vankien säilyttämiseksi valtava alus, jonka hän kaappasi kuului alun perin miljoonia vuosia sitten maailmankaikkeutta tutkineilta muinaisilta transformeriritareilta. Lockdownin äänenä elokuvassa on Mark Ryan.


title: Lockdown

text: Transformereiden täydelliseen hävitykseen maapallolta pyrkivä CIA:n agentti Harold Attinger teki sopimuksen Lockdownin kanssa. Jos Attinger ja hänen käskyläisensä toimittaisivat Optimuksen, Lockdown antaisi heille yhden "Siemenistä", pommeista, jotka Luojat olivat miljoonia vuosia sitten kehittäneet. Siemenet ovat kuin Lockdownin kranaatit, mutta toimivat paljon suuremmalta kantamalla kyeten cyberformaamaan kokonaisia kaupunkeja. Attinger käyttäisi sitä auttaakseen yhtiötä nimeltä KSI luomaan lisää keinotekoisia transformereita, joista muodostettaisiin armeija suojelemaan ihmiskuntaa.


title: Lockdown

text: Autobottien paetessa KSI:n tehtaalta Chicagosta Lockdown saapui ja onnistui vangitsemaan Optimuksen, mutta kaappasi vahingossa myös Tessa Yeagerin. Pian tämän jälkeen hän luovutti Siemenen Attingerin miehille ja valmisteli lähtöä. Cade Yeager (Tessan isä), Shane Dyson ja Autobotit kuitenkin tunkeutuivat alukseen, vapauttivat Optimuksen sekä irrottivat osan aluksesta paeten sen kyydissä. Lockdown huomasi pian vankinsa paon ja seurasi heitä Kiinaan. Autobottien kukistettua suurin osa Galvatronin alistamasta keinotekoisten transformereiden joukoista, hän alkoi aluksensa magneettista vetosädettään käyttäen alkoi repiä Hongkongia palasiksi. Optimus tuhosi mekanismin, jolloin Lockdown tuli itse alas taistelemaan Optimusta vastaan. Kesken taistelun Optimus tappoi Attingerin estääkseen tätä tappamasta Cadea, jolloin Lockdown sai etulyöntiaseman. Hän otti Optimukselta tämän miekan ja lävisti hänet sillä. Mutta Cade ja Bumblebee häiritsivät Lockdownia tarpeeksi kauan antaakseen Shanelle ja Tessalle tilaisuuden vetää miekka irti Optimuksesta, joka iski sen Lockdownin selän läpi ja sivalsi hänen robottikehonsa kahtia.


title: Viktar Hantšar

text: Viktar Hantšar (, 29. huhtikuuta 1957 – 1999?) oli valkovenäläinen poliitikko, joka katosi vuonna 1999. Maan opposition mukaan presidentti Aljaksandr Lukašenkan turvamiehet tappoivat hänet.


title: Viktar Hantšar

text: Hantšar valmistui lakiopinnoistaan yliopistosta Minskissä ja työskenteli vuodesta 1986 lähtien Valko-Venäjän talousinstituutissa. Hän oli Valko-Venäjän parlamenttissa vuosina 1990–1995 ja 1995–1999. Lukašenka nimitti hänet varapääministeriksi vuonna 1994. Myöhemmin hän vastusti Lukašenkan politiikkaa ja esimerkiksi vuonna 1996 pidettyä kansanäänestystä perustuslain muuttamisesta, sekä aikeita liittää Valko-Venäjä osaksi Venäjää. Hantšar kaapattiin kadulta Minskissä 16. syyskuuta 1999 ja hänen varmaa kohtaloaan ei tiedetä.


title: Karl

text: Karl tai Carl on miehen etunimi. Nimi johtuu germaanisten kielten miestä tarkoittavasta sanasta "Karl", tai toisen selityksen mukaan sanasta "hari", joka merkitsee armeijaa tai soturia.


title: Karl

text: Saman nimen muita variaatioita ovat englannin ja ranskan kielissä esiintyvä Charles, italian Carlo, espanjan ja portugalin Carlos, tšekin Karel, unkarin Károly ja eräissä eteläslaavilaisissa kielissä esiintyvä Karlo.


title: Karl

text: Suomessa nimi Karl on 1900-luvun alusta vuoden 2015 loppuun mennessä annettu 24706 ja Carl 5928 henkilölle. Karlin nimipäivä on ruotsinkielisessä kalenterissa 28. tammikuuta, Kaarle Suuren kuolin- ja muistopäivänä. Samalla päivällä ovat suomenkielisessä kalenterissa nimen suomalaiset muunnokset Kaarlo, Kaarle ja Kalle sekä nimen suomenkielisenä käännöksenä Mies.


title: Karl

text: Karl-nimiset kuninkaat ja keisarit on lueteltu artikkelissa Kaarle.


title: Fridolf

text: Fridolf on germaanista alkuperää oleva miehen etunimi. Nimi on yhdistetty germaanisten kielten rauhaa ja sutta tarkoittavista sanoista.


title: Fridolf

text: Suomessa nimi Fridolf on Väestörekisterikeskuksen tietojen mukaan annettu vuoden 2009 loppuun mennessä 859 henkilölle. Fridolfin nimipäivä on suomenruotsalaisen kalenterin mukaan 22. tammikuuta. Vuosina 1907-1928 nimi oli samalla päivällä myös suomenkielisessä kalenterissa kirjoitettuna Friidolf.


title: Law Enforcement Against Prohibition

text: Law Enforcement Against Prohibition, LEAP (viranomais-/poliisityö kieltolakia vastaan) on yleishyödyllinen, kansainvälinen ja koulutuksellinen kansalaisjärjestö, johon kuuluu sekä entisiä että virassa olevia, nykyistä huumeiden vastaista sotaa vastustavia poliiseja, hallituksen agentteja ja edustajia muista lainvalvonnan yksiköistä. LEAPin perustivat 16. maaliskuuta 2002 viisi amerikkalaista poliisia. Malliksi perustajat ottivat "Vietnam Veterans Against the War" -organisaation, joka sai uskottavuutensa käyttämällä puhujina myöhemmin parjatun sodan etulinjoissa taistelleita. LEAP:illa on yli 100 000 jäsentä ja kannattajaa, joista noin 5 000 ovat lainvalvojia, joskin heistä monet pysyttelevät nimettöminä. Heihin kuuluu myös 148 puhujaa 35:stä Yhdysvaltojen osavaltioista ja kuudestatoista maasta. Jäseniä ja kannattajia LEAP:illa on tammikuussa 2014 ilmoitettu olevan 190 maasta.


title: Law Enforcement Against Prohibition

text: LEAP:in tehtävä on vähentää sekä huumeiden vastaisen sodan aiheuttamia lukuisia vahinkoja, että kuolleisuutta, tauteja, rikollisuutta ja riippuvuutta lakkauttamalla lopulta kokonaan huumeiden kieltolaki.


title: Law Enforcement Against Prohibition

text:
LEAP:illa on kaksi ensisijaista tavoitetta:
Nämä tavoitteensa LEAP pyrkii saavuttamaan luomalla kokoajan kasvavaa puhemiesjoukkoa asiantuntevista ja selkeäsanaisista entisiä huumesotilaista, jotka voivat kokemuksiensa kautta kertoa kuinka nykyinen huumelainsäädäntö vaikuttaa poliisin ja yhteisön välisiin suhteisiin, lainvalvojien ja epäiltyjen turvallisuuteen, virkavirheisiin ja poliisikorruptioon, sekä kuinka suuria ovat nykyisen lakisäädännön aiheuttamat todelliset kulut, niin taloudelliset kuin henkirikokset.


title: Law Enforcement Against Prohibition

text: LEAP on huumelainsäädäntöä uudistava järjestö, joka uskoo lainalaisen säännöstelyn olevan ainoa eettinen ja pätevä tapa kumota huumeiden vastaisen sodan aiheuttamat vahingot. Lainalainen säännöstely loisi systeemin, jossa huumeiden myynti ja välittäminen olisi valtion säännöstelemää, kuten nykyiset tupakka- ja alkoholilait. Tällainen asetelma hankaloittaisi laitonta huumekauppaa niin paljon, että rikollisesta kaupankäynnistä voitaisiin päästä kokonaan eroon.


title: Law Enforcement Against Prohibition

text: LEAP kannustaa kasvavaan muutokseen, jonka järjestö uskoo ajan myötä parantavan kansalaisten hyvinvointia. LEAP on kannattanut lakiehdotuksia jotka dekriminalisoisivat kannabiksen hallussapidon yhteen unssiin (n. 28g) asti, ja jotka laillistaisivat lääkekannabiksen. LEAP on myös toteuttanut yhteisöissä erilaisia haittoja vähentäviä toimenpiteitä, ja oli apuna viemässä eteenpäin kannabiksen laillistamista Coloradossa ja Washingtonissa.


title: Law Enforcement Against Prohibition

text: LEAP:in jäsenyys on kaikille avointa, mutta vain nykyiset tai työtehtävistään poistuneet lainvalvojat soveltuvat puhemiesten tehtäviin.


title: Law Enforcement Against Prohibition

text: LEAP:in hallitukseen kuuluu Jack A. Cole|Jack Cole, New Jerseyn poliisivoimista eläköitynyt komisario 40 työvuoden jälkeen, josta 14 vuotta huumeyksikössä; Peter Christ, eläköitynyt poliisikapteeni New Yorkista; Terry Nelson, entinen liittovaltion agentti joka työskenteli rajavartiostossa, USA:n tullissa ja Homeland Security:ssa; David Bratzer, kanadalainen poliisi; Stephen Downing, entinen apulaisylikonstaapeli Los Angelesista; Diane Goldstein, eläköitynyt Redondo Beachin komentajakapteeni; Maria Lucia Karam, eläköitynyt tuomari Braziliasta; Alice Huffman, California State NAACP:n puheenjohtaja; Annie Machon, entinen British Secret Service Intelligence:n virkamies; Tony Ryan, eläköitynyt poliisi Coloradosta; Leigh Maddox, asianajaja ja eläköitynyt Maryland Staten poliisikapteeni; Richard Van Wickler, Cheshire County Department of Corrections:in ylitarkastaja. Neill Franklin, eläköitynyt Maryland Staten poliisi majuri toimii LEAP:in toimitusjohtajana.


title: Law Enforcement Against Prohibition

text: Kaikki LEAP:in puhemiehet ovat nykyisiä tai entisiä huumesotilaita. LEAP:in toimintaan osallistuu niin poliiseja, ehdonalaisvalvojia, tuomareita, syyttäjiä, vanginvartijoita ja vankilanjohtajia, kuin FBI:n ja DEA:n agentteja. LEAP:in puhemiehet luennoivat Rotaryklubeilla, konferensseissa, keskustelupalstoilla, sekä high school- ja collegetapahtumissa, joita yleensä on järjestämässä Students for Sensible Drug Policy -järjestö.


title: Law Enforcement Against Prohibition

text: LEAPin nimissä esiintyvät poliisit, tuomarit, syyttäjät ja muut rikosoikeuden ammattilaiset, ovat saaneet säännöllosesti huomiota Yhdysvaltalaisessa uutismediassa.


title: Law Enforcement Against Prohibition

text: LEAP on myös julkaissut muutaman lyhyemmän tiedotusvideo ja järjestöstä on tehty yksi kokopitkä dokumentti vuonna 2006.


title: Saara Törmä

text: Saara Törmä on suomalainen sanoittaja ja ruokatoimittaja.


title: Saara Törmä

text: Tunnetuimpia Törmän sanoittamia kappaleita ovat Kaija Koon ”Kaunis rietas onnellinen”, Antti Tuiskun ”Rakkaus on.” ja ”Hyökyaalto” sekä Jesse Kaikurannan ”Järjetön rakkaus” ja ”Vie mut kotiin”. Hän on sanoittanut kappaleita myös Lauri Tähkälle, Laura Närhelle, Robinille, Jannalle, Johanna Kurkelalle, Mikael Konttiselle, Pete Parkkoselle, Tundramatiksille, Anne Mattilalle, Katri Ylanderille, Mitra Kaislarannalle ja Vicky Rostille. Suuren osan Törmän sanoittamista kappaleista on säveltänyt hänen puolisonsa Aku Rannila. Useita kappaleista on säveltänyt myös Matti Mikkola. Törmä on osallistunut myös itse muutaman kappaleen sävellystyöhön. Törmä on sanoittanut kappaleita myös yhdessä Heidi Maria Paalasen kanssa.


title: Saara Törmä

text: Törmä ja Rannila ryhtyivät kokopäiväisiksi lauluntekijöiksi vuonna 2010. Ennen tätä Törmä työskenteli ruokatoimittajana Vihreässä Langassa ja kirjoitti keittokirjoja.


title: Sarvikuonoleguaani

text: Sarvikuonoleguaani ("Cyclura cornuta") on sarvikuonoleguaanien sukuun kuuluva laji, joka on sukua kuubanleguaanille ("C. nubila") ja sinileguaanille ("C. lewisi"). Eläin liikkuu päiväaikaan.


title: Sarvikuonoleguaani

text: Yksilön pituus on 1–1,2 metriä. Lajin nimi juontuu kuonon yläosassa olevista sarvimaisista suomuista, joita on kolmesta viiteen. Keskivartalo, jalat ja häntä ovat tukevat ja pää on suuri. Väri on yleensä harmaa. Nuorilla yksilöillä on joskus ihossa vaaleita kuvioita. Koirailla on joskus kaulassa pussimainen muodostuma.


title: Sarvikuonoleguaani

text: Sarvikuonoleguaania tavataan Haitissa ja Dominikaanisessa tasavallassa. Sitä esiintyy alueilla, jotka ovat kuivia ja kivisiä.


title: Sarvikuonoleguaani

text: Munia on 5–19.


title: Sarvikuonoleguaani

text: Sarvikuonoleguaani syö puiden lehtiä ja hedelmiä sekä joskus myös selkärangattomia eläimiä.


title: Parinvaihto

text: Parinvaihto on seksikumppanien vaihto kahden parin välillä niin että kummankin parin kumpikin osapuoli harjoittaa seksiä toisen parin toisen osapuolen kanssa.


title: Käpylän työväentalo

text: Käpylän työväentalo, aluksi nimellä Käpylän Urheilijain Talo ja Urheilutalo, on nykyisin Eläkkeensaajien Keskusliiton omistama työväentalo Helsingin Käpylässä. Se sijaitsee Vipusentiellä Käpylän luoteisosassa. Sen on aiemmin omistanut Nuorten Puolesta ry. ja sitä ennen Helsingin Työväenyhdistys ja alkujaan Käpylän Urheilijat. Rakennuksen pinta-ala on 630 neliömetriä. Käpylän työväentalossa on 120 hengen juhlasali, jossa on näyttämö ja lisäksi aputiloja, kuten sauna.


title: Käpylän työväentalo

text: Rakennus sijaitsee Museoviraston määrittelemässä valtakunnallisesti merkittävässä rakennetussa kulttuuriympäristössä. Se on sr-2-merkinnällä osoitettu historiallisesti, rakennustaiteellisesti ja kaupunkikuvallisesti arvokkaaksi.


title: Käpylän työväentalo

text: Idea talon rakentamiseen tuli vuonna 1921 Käpylän Urheilijoilta, joka kuului Työväen urheiluliittoon ja katsoi talon olevan hyödyksi alueen kasvavan työväestön tarpeisiin. Käpylän asukkaat panostivat talon hankkeeseen ostamalla sen osakkeita, ja tästä talo sai osittain rahoituksensa. Rakennustyöt suoritettiin lähinnä talkootyönä, ja talo valmistui 1926. Urheilun lisäksi siellä järjestettiin tansseja ja pidettiin ravintolaa. Käpylän Urheilijat lakkautettiin 1930-luvun alussa poliittisista syistä, koska sen katsottiin olevan kommunistien hallussa. Työväentalon tanssi- ja ravintolatoiminta kiellettiin, ja Käpylän Urheilijat Talo Oy ajautui konkurssiin ja pakkohuutokauppaan. Talon huusi vuonna 1931 itselleen konkurssihuutokaupassa Helsingin Työväenyhdistyksen perustama Käpylän Työväentalo Oy. Talo oli työväenyhdistyksen hallussa useita vuosikymmeniä ja siirtyi sen jälkeen Nuorten Puolesta -liitolle. Vuonna 1997 talon osti Eläkkeensaajien Keskusliitto, jonka hallussa se on edelleen. Sitä ovat vuokranneet sosiaalidemokraattisen työväenliikkeen yhdistykset, urheiluseura Käpylän Kunto ja esimerkiksi Suomen Kansallisooppera päiväharjoituspaikakseen. Myös elokuvatuotantoyhtiö Fennada-Filmi vuokrasi taloa 1960-luvulla, ja siellä on tehty elokuvia ja äänilevyjä. Se on myös juhlien ja tilaisuuksien pitopaikka. Helsingin kaupunki suunnittelee rakennuksen edessä olevan aukion uudistustamista ja uuden puuston istuttamista sille.


title: Käpylän työväentalo

text: Dallapé-orkesteri levytti Työväentalossa heinä-elokuun vaihteessa 1939 useita kappaleita. Siellä on vuonna 1956 filmattu Valentin Vaalan ohjaamaa elokuvaa "Nummisuutarit". Niin sanottu VEK-ryhmä eli Aarre Elo, Jukka Virtanen ja Matti Kuusla tapasivat toisensa ensi kerran Käpylän Työväentalolla.


title: Käpylän työväentalo

text: Helsingin työväenyhdistys sai vuonna 1994 korjausavustusta opetusministeriön myöntämistä työväentalojen korjausmäärärahoista., ja taloon tehtiin peruskorjaus vuonna 1998, jolloin sisätilat ja palveluvarustukset uudistettiin.


title: Momo (ruoka)

text: Momo on liha-, kasvis,- tofu- tai juustotäytteinen myky. Ruokalajin alkuperää ei tarkkaan tunneta. Reseptin arvellaan kuitenkin kehittyneen Tiibetissä ja levinneen sieltä edelleen kauppiaiden tai siirtotyöläisten mukana. Momot ovat suosittua katuruokaa esimerkiksi Nepalissa, Bhutanissa ja suurissa osissa Intiaa, kuten Himalajan alueella, Delhissä, Sikkimissä ja Darjeelingissa. Momon kaltaisia nyyttejä on myös esimerkiksi kiinalaisessa, japanilaisessa ja venäläisessä ruokakulttuurissa.


title: Momo (ruoka)

text: Suupalan kokoisen momon taikinakuori tehdään vedestä ja jauhoista. Joskus taikinaan saatetaan silti lisätä muita aineita, kuten hiivaa tai ruokasoodaa. Momon täytteet voivat olla melkein mitä vain. Kasvistäytteistä yleisimpiä ovat kaali ja peruna sekä erilaiset yrtit ja mausteet. Lihatäytteistä Nepalissa ja Intiassa suositaan etenkin kanaa, lammasta, jakkia tai vesipuhvelia. Momojen kanssa nautitaan perinteisesti yhtä tai useampaa kastiketta, johon nyyttejä dipataan. Yleisimpiä kastikkeita ovat erilaiset chutneyt ja tomaattipohjaiset chilikastikkeet.


title: Momo (ruoka)

text: Useimmiten momot tarjoillaan höyrytettyinä. Ne voidaan myös paistaa tai uppopaistaa.


title: Papuanmarjastaja

text: Papuanmarjastaja ("Melanocharis arfakiana") on marjastajien heimoon kuuluva varpuslintu.


title: Papuanmarjastaja

text: Papuanmarjastajaa tavataan Uuden-Guinean saarella Indonesiassa ja Papua-Uudessa-Guineassa. Lajia ei tunneta hyvin, eikä sen populaation koosta ole tarkkoja arvioita. Laji luokitellaan elinvoimaiseksi, koska sen levineisyysalue vaikuttaisi olevan suhteellisen laaja ja se pystyy elämään myös luonnontilattomissa metsissä.


title: Papuanmarjastaja

text: Papuanmarjastaja elää vuoristometsissä 640–1 100 metrin korkeudella merenpinnasta, ja se voi elää myös luonnontilattomissa metsissä. Laji käyttää ravinnokseen marjoja ja luultavasti niveljalkaisia. Sen arvellaan pesivän toukokuun ja lokakuun välillä.


title: Mustamarjastaja

text: Mustamarjastaja ("Melanocharis nigra") on marjastajien heimoon kuuluva varpuslintu.


title: Mustamarjastaja

text: Mustamarjastajaa tavataan Indonesiassa ja Papua-Uudessa-Guineassa. Lajia on kuvattu yleisestä runsaslukuiseksi, ja se on luokiteltu elinvoimaiseksi.


title: Rinnemarjastaja

text: Rinnemarjastaja ("Melanocharis longicauda") on marjastajien heimoon kuuluva varpuslintu.


title: Rinnemarjastaja

text: Rinnemarjastajaa tavataan Indonesiassa ja Papua-Uudessa-Guineassa Uuden-Guinean saarella. Lajin on raportoitu olevan harvinainen tai paikallisesti yleinen. Sen ei uskota olevan vaarassa, ja se on luokiteltu elinvoimaiseksi.


title: Vuorimarjastaja

text: Vuorimarjastaja ("Melanocharis versteri") on marjastajien heimoon kuuluva varpuslintu.


title: Vuorimarjastaja

text: Vuorimarjastajaa tavataan Indonesiassa ja Papua-Uudessa-Guineassa Uuden-Guinean saarella. Lajin on raportoitu olevan harvinainen tai melko yleinen. Sen ei uskota olevan vaarassa, ja se on luokiteltu elinvoimaiseksi.


title: Viirumarjastaja

text: Viirumarjastaja ("Melanocharis striativentris") on marjastajien heimoon kuuluva varpuslintu.


title: Viirumarjastaja

text: Viirumarjastajaa tavataan Indonesiassa ja Papua-Uudessa-Guineassa Uuden-Guinean saarella. Lajin on raportoitu olevan paikallisesti yleisestä runsaslukuinen. Se on luokiteltu elinvoimaiseksi.


title: Transpecosinrottakäärme

text: Transpecosinrottakäärme ("Bogertophis subocularis") on tarhakäärmeiden heimoon kuuluva laji, joka on sukua bajanrottakäärmeelle ("B. rosaliae"). Eläin liikkuu öisin.


title: Transpecosinrottakäärme

text: Yksilön pituus on 0,9-1,7 m. Pääasiallinen väri on keltainen, kellanruskea tai ruskea. Selässä on kaksi tummanruskeaa juovaa.


title: Transpecosinrottakäärme

text: Transpecosinrottakäärmettä tavataan Yhdysvaltojen lounaisosissa ja pohjoisessa Meksikossa. Sitä esiintyy aavikolla.


title: Transpecosinrottakäärme

text: Munia on 3-7.


title: Transpecosinrottakäärme

text: Eläin syö pieniä nisäkkäitä, lintuja sekä muita matelijoita.


title: Harmaarintamesikko

text: Harmaarintamesikko ("Oedistoma iliolophus") on marjastajien heimoon kuuluva varpuslintu.


title: Harmaarintamesikko

text: Harmaarintamesikkoa tavataan Indonesiassa ja Papua-Uudessa-Guineassa. Lajin on kuvattu olevan yksi runsaslukuisimmista lintulajeista alankojen ja mäkien sademetsissä. Se on luokiteltu elinvoimaiseksi.


title: Pikkumesikko

text: Pikkumesikko ("Oedistoma pygmaeum") on marjastajien heimoon kuuluva varpuslintu.


title: Pikkumesikko

text: Pikkumesikkoa tavataan Indonesiassa ja Papua-Uudessa-Guineassa. Lajia on kuvattu melko yleiseksi tai yleiseksi. Se on luokiteltu elinvoimaiseksi.


title: Keltarintamesikko

text: Keltarintamesikko ("Toxorhamphus novaeguineae") on marjastajien heimoon kuuluva varpuslintu.


title: Keltarintamesikko

text: Keltarintamesikkoa tavataan Indonesiassa ja Papua-Uudessa-Guineassa. Lajia on kuvattu melko yleisestä yleiseksi. Se on luokiteltu elinvoimaiseksi.


title: Titušky

text: Titušky (; joskus myös yksikkömuodossa "tituško", "tituška") on yleisesti Ukrainan median ja yleisön käytössä oleva nimitys huligaanille, jonka uskotaan olevan venäläismielinen provokaattori. Tituškojen väitetään olevan taistelujoukoista koottuja siviiliasuisia laittomia ryhmiä, joiden tavoitteena on hajottaa rauhanomaisia mielenosoituksia väkivaltaisesti ja hyökätä toimittajia ja median edustajia vastaan. Tituškot sulautuvat ensiksi väkijoukkoon ja aloittavat sitten tappeluja.


title: Titušky

text: Nimitystä alettiin käyttää marraskuussa 2013 Euromaidan-mielenosoitusten aikana Alueiden puolueen ja sen johtaman hallituksen palkkaamista siviiliasuisista väkivaltaisista provokaattoreista.


title: Titušky

text: Ukrainalainen ammattilaisjalkapalloilija Vladislav Kalitvintsev joutui Tituškojen pahoinpitelemäksi 21. helmikuuta 2014. Tituškojen kerrotaan helmikuun puolenvälin jälkeen surmanneen uhrejaan tilanteen kiristyttyä.


title: Titušky

text: Nimitys sai alkunsa Vadym Tituškosta (, myös nimellä Vadik Rumyn ), joka on Bila Tserkvasta kotoisin oleva vapaaottelija. Tituško hyökkäsi 5. kanavan toimittajien kimppuun Kiovassa 18. toukokuuta 2013. Tituško oli yksi kolmesta miehestä, jotka tuomittiin ehdolliseen rangaistukseen hyökkäyksestä. Tituškon kerrotaan olevan tyytymätön nimeensä liitetystä assosiaatiosta.


title: Titušky

text: Radio Libertyn verkkosivulla tituškot kuvaillaan "roteviksi urheiluvaatteisiin pukeutuneiksi miehiksi, jotka toimivat agent provocateureina. He iskevät protestoijia vastaan tai provosoivat yhteenottoja tahratakseen rauhanomaisia mielenosoituksia."


title: Valko-Venäjän ilmavoimat

text: Valko-Venäjän ilmavoimat ( ) perustettiin Neuvostoliiton kaatumisen ja Valko-Venäjän itsenäistymisen jälkeen 1992 entisen Neuvostoliiton 26 ilma-armeijan pohjalta.


title: Valko-Venäjän ilmavoimat

text: Valko-Venäjän ilmavoimien historia juontaa juurensa taamikuun viidenteen 1942, kun Neuvostoliitto perusti sen länsirintamalle ensimmäisen ilma-armeijan. Pääesikunnan määräyksellä ensimmäisestä ilma-armeijasta tuli 10. tammikuuta 1949 26 ilma-armeija (ГШ ВС СССР № ОРГ 120026). 1980-luvulla 26 ilma-armeija nimettiin uudelleen Valko-Venäjän sotilaspiirin ilmavoimiksi, mutta vanhempi nimi palautettiin 1. toukokuuta 1988 Neuvostoliiton puolustusministerin määräyksellä № 0018. 15. kesäkuuta 1992 26 ilma-armeijasta tuli Valko-Venäjän tasavallan puolustusministerin päätöksellä № 05 Valko-Venäjän ilmavoimat.


title: Valko-Venäjän ilmavoimat

text: Valko-Venäjän ilmavoimat suunnitteli 2011 hankkivansa Venäjältä jo silloin vanhentuneita Sukhoi Su-30K tai SU-30KN-hävittäjiä. Konet olivat käytössä ensin Venäjällä ja sitten Intiassa Leasing-sopimuksella. Kaupan lopputulema oli epäselvä tammikuussa 2014.


title: Valko-Venäjän ilmavoimat

text: Valko-Venäjän ilmavoimat on hankkinut Venäjältä neljä kevyttä Jakovlev Jak-130-hävittäjää, joiden toimitusten on tarkoitus alkaa 2015.


title: Valko-Venäjän ilmavoimat

text: 20. huhtikuuta 2009 kaksi MiG-29-hävittäjää törmäsi toisiinsa harjoituslennolla. Toinen kone onnistui laskeutumaan turvallisesti, mutta toinen syöksyi maahan. Kaikki lennot MiG-29-tyypillä keskeytettiin onnettomuuden jälkeen.


title: Valko-Venäjän ilmavoimat

text: 30. elokuuta 2009 Su-27UBM-hävittäjä syöksyi maahan Radom-Sadkówin ilmailunäytöksessä. Molemmat lentäjät kuolivat onnettomuudessa.


title: Valko-Venäjän ilmavoimat

text: 30. marraskuuta 2011 Mi-24-helikopteri putosi metsään Novye Zasimovichin kylän lähellä. Silminnäkijöiden mukaan alueelle oli ollut paksu sumu. Konetyypin käyttö keskeytettiin väliaikaisesti onnettomuuden jälkeen.


title: Valko-Venäjän ilmavoimat

text: 12. kesäkuuta 2012 lentäjä Nikolai Gridnyov menetti Su-25-hävittäjän ohjauksen harjoituslennolla matalalla minkä seurauksena kone törmäsi maahan pienen kylän lähellä. Pilotti menetti henkensä törmäyksessä, eikä käyttänyt heittoistuinta, vaikka lennonjohto oli häntä ohjeistanut näin tekemään.


title: Valko-Venäjän ilmavoimat

text: Valko-Venäjän ilmavoimien vahvuus tammikuussa 2014 oli 180 konetta, joista suurin osa oli Neuvostoliitossa tai Venäjällä valmistettuja. Ilmavoimat operoi myös puolustusvoimien helikopterikalustoa. Kalustoon kuului tammikuussa 2014 seuraavia konetyyppejä:


title: Tuhkapäämesikko

text: Tuhkapäämesikko ("Toxorhamphus poliopterus") on marjastajien heimoon kuuluva varpuslintu.


title: Tuhkapäämesikko

text: Tuhkapäämesikkoa tavataan Uuden-Guinean saarella Indonesiassa ja Papua-Uudessa-Guineassa. Lajin on kuvattu olevan usein yleinen tai runsaslukuinen. Se on luokiteltu elinvoimaiseksi.


title: Stig Stendahl

text: Stig Stendahl, DI, on elinkeinoelämän vaikuttaja ja yritysjohtaja, joka on toiminut mm. Fiskars Oyj Abp:ssä, Konecranesissa, Abloylla, Aktia-pankissa, Plantagen Norden AB:ssä , LKB Produkterissa sekä Stiftelsen för det tvåspråkiga Finland-säätiössa ja Stiftelsen för Åbo Akademi-säätiössä. Hän on myös Hallitusammattilaiset ry:ssä.


title: Stig Stendahl

text: Vuosina 2008-2011 Stiftelsen för det tvåspråkiga Finland-säätiön osoite on ollut Stendahlin Puistokadun osoitteessa 'care of'- eli c/o-osoitteena Helsingissä.


title: Tiaismarjastaja

text: Tiaismarjastaja ("Oreocharis arfaki") on tiaismarjastajien heimoon kuuluva varpuslintu.


title: Tiaismarjastaja

text: Tiaismarjastajaa tavataan Uuden-Guinean saarella Indonesiassa ja Papua-Uudessa-Guineassa. Lajia on kuvattu yleisestä hyvin yleiseksi sen suosimalla korkeusvyöhykkeellä. Se on luokiteltu elinvoimaiseksi.


title: Täplämarjastaja

text: Täplämarjastaja ("Rhamphocharis crassirostris") on marjastajien heimoon kuuluva varpuslintu.


title: Täplämarjastaja

text: Täplämarjastajaa tavataan Uuden-Guinean saarella Indonesiassa ja Papua-Uudessa-Guineassa. Lajin ei uskota olevan vaarassa, ja se on luokiteltu elinvoimaiseksi.


title: Plagues of Babylon

text: Plagues of Babylon on yhdysvaltalaisen Iced Earth -yhtyeen yhdestoista studioalbumi, joka julkaistiin tammikuussa 2014. Albumin ensimmäinen puolisko käsittelee yhtyeen "Something wicked" -konseptia ja toinen puolisko taas on "itsenäisiä" kappaleita.


title: Revs

text:
REVS on Suomessa vuonna 2011 perustettu itsenäinen muotilehti. Lehti on englanninkielinen, se julkaistaan 4 kertaa vuodessa ja sitä julkaisee SECT ET SEPT -mediastudio.
REVS -lehden päätoimittaja ja perustaja on argentiinalaissyntyinen valokuvaaja Federico Cabrera. Lehteä myydään 25 eri maassa Euroopassa, Aasiassa ja USA:ssa ja sen jakelusta vastaa Comag UK. REVS-lehdellä on myös digitaalinen kuukausijulkaisu, REVS Digital, joka on tarkoitettu taulutietokoneelle.


title: Revs

text:
REVS on yksi harvoista suomalaisista muotilehdistä, joiden jakelu keskittyy pääasiassa Suomen ulkopuolelle.
WE ARE HELSINKI No.29 February / March 2012


Revs


title: Alexandra Palace

text: Alexandra Palace on Pohjois-Lontoossa sijaitseva monitoimirakennus, jossa järjestetään näyttelyitä, konsertteja ja urheilutapahtumia. Palatsia kutsutaan myös lempinimellä Ally Pally.


title: Alexandra Palace

text: Alexandra Palace rakennettiin Alexandra Parkiin vuonna 1873, ja sen avajaisia vietettiin kuningatar Viktorian 54. syntymäpäivänä. Tulipalo tuhosi rakennuksen vain 16 päivää avajaisten jälkeen. Palatsi rakennettiin uudelleen, ja uudet avajaiset pidettiin vuonna 1875. Palatsi tuhoutui pahoin vielä toisessakin tulipalossa vuonna 1980. Alexandra Palace kunnostettiin jälleen, ja se avattiin vuonna 1988.


title: Alexandra Palace

text: Alexandra Palace on myös televisiotoiminnan syntymäpaikka. BBC vuokrasi palatsin itäosan vuonna 1935, ja aloitti sieltä televisio-ohjelmien lähettämisen.


title: Alexandra Palace

text: Vuodesta 2008 lähtien Alexandra Palacessa on järjestetty dartsin World Darts Championship-turnaus ja vuodesta 2012 snookerin Masters-turnaus.


Pyhän apostoli Tuomaksen Melbournen syyrialais-malabarilainen katolinen eparkia () on idän katolisuutta edustavan syyrialais-malabarilaisen katolisuuden riituksen eparkia Australiassa. Eparkia on perustettu tammikuussa 2014, ja se on toinen Intian ulkopuolelle perustettu syyrialais-malabarilaisen kirkon eparkia Chicagon eparkian jälkeen. Eparkia kattaa koko Australian, jossa asuu noin 35 000 syyrialais-malabarilaisen kirkon jäsentä.


title: Melbournen syyrialais-malabarilainen katolinen eparkia

text: Eparkian ensimmäinen piispa on Mar Bosco Puthur, jonka paavi Franciscus nimitti virkaansa vuonna 2014.


title: Hiljainen tyttö

text: Hiljainen tyttö on suomalaisen popartistin Robinin esikoisalbumin "Koodin" kolmas ja viimeinen single, joka julkaistiin 6. kesäkuuta 2012.


title: Hiljainen tyttö

text: Kappaleen musiikkivideo julkaistiin sen kunniaksi, että albumia oli myyty siihen mennessä yli 100 000 kappaletta. Musiikkivideon ohjaajina olivat Hannu Sormunen ja Robinin isä Mika Packalen.


title: Karbamoyylifosfaattisyntetaasi I

text: Karbamoyylifosfaattisyntetaasi I on entsyymi, joka osallistuu eliöissä ureakiertoon. Tämä ligaaseihin kuuluva entsyymi syntetisoi karbamoyylifosfaattia ammoniakista, hiilidioksidista ja kahdesta ATP-molekyylistä. Karbamoyylifosfaattisyntetaasi on eliöillä mitokondriaalinen entsyymi eli esiintyy solujen mitokondrioissa.Karbamoyylifosfaattisyntetaasi I:n EC-numero on EC 6.3.4.16. Sytosolissa esiintyy toinen karbamoyylifosfaattia syntetisoiva entsyymi karbamoyylifosfaattisyntetaasi II.


title: Karbamoyylifosfaattisyntetaasi I

text: Karbamoyylifosfaattisyntetaasi I on ihmisellä rakenteeltaan monomeeri, jonka molekyylimassa on noin 160–165 kDa. Entsyymi vaatii toimiakseen koentsyymikseen N-asetyyliglutamiinihapon, joka aktivoi entsyymiä allosteerisesti. Lisäksi karbamoyylifosfaattisyntetaasi vaatii joko magnesium- tai mangaani-ioneja koordinoitumaan ATP-molekyyleihin.


title: Karbamoyylifosfaattisyntetaasi I

text: Karbamoyylifosfaattisyntetaasi I katalysoi karbamoyylifosfaatin syntetisoimista seuraavasti. Hiilidioksidi esiintyy soluissa tyypillisesti vetykarbonaatti-ionina, ja ensimmäisessä vaiheessa karbamoyylifosfaattisyntetaasi muodostaa siitä reaktiivisen karboksifosfaatin siirtämällä sille fosfaattiryhmän ATP-molekyyliltä, josta muodostuu ADP-molekyyli. Seuraavassa vaiheessa nukleofiilinen ammoniakki hyökkää tähän välituotteeseen ja korvaa fosfaattiryhmän muodostaen karbamiinihapon. Viimeisessä vaiheessa karbamoyylifosfaattisyntetaasi I siirtää karbamiinihapolle fosfaattiryhmän toisesta ATP-molekyyliltä, jolloin tuotteeksi syntyy karbamoyylifosfaattia.


title: Yleinen tuomioistuin

text: Yleiseksi tuomioistuimeksi kutsutaan sellaista tuomioistuinta, joka ei hoida vain joitain laissa erikseen yksilöityjä asioita. Vastakohtana on erityistuomioistuin, joka hoitaa esimerkiksi hallinto- tai työoikeudellisia asioita. Suomessa yleisiä tuomioistuimia ovat käräjäoikeudet, hovioikeudet ja korkein oikeus.


title: M11 (Valko-Venäjä)

text: Valtatie M11 () on noin 190 kilometriä pitkä pohjois-eteläsuuntainen valtatie Valko-Venäjän Hrodnan ja Brestin alueilla. Valtatie alkaa Liettuan vastaisella rajalla olevalta Benjakonin raja-asemalta (), kiertää Voranavan sen itäpuolelta, jatkaa Lidan, Dzjatlavan ja Slonimin kautta näiden eteläpuolella sijaitsevaan Ivatsevitšyn piirin Byteniin (), jonka jälkeen tietä on vielä 8 kilometriä ennen kuin tie saapuu lopulta kansalliselle tielle R2. Valtatie M11 muodostaa osan eurooppatietä E85 (), eli osuuden Liettuan rajalta R2-kantatielle, jonka jälkeen E85 jatkaa lounaaseen R2-kantatietä seuraten. Kansallisen tien R2 risteyksestä on kolmen kilometrin matka seuraavalle valtatielle eli Brestistä Minskin kautta Moskovaan johtavalle valtatielle M1 (joka on tietullitietä).


title: M11 (Valko-Venäjä)

text: Kansallinen valtatie M11 oli vielä 2014 alussa BelToll-järjestelmän kuulumaton, tietulleista vapaa valtatie.


title: Test Act

text: Test Act on nimitys joukolle Englannissa, Skotlannissa ja Irlannissa aikanaan voimassa olleita lakeja, joiden oli tarkoitus estää katolisia pääsemästä julkisiin virkoihin. Tunnetuin oli Englannissa vuosina 1673–1829 voimassa ollut Test Act. Laki vaati julkiseen virkaan nimitettävää henkilöä antamaan vakuutuksen, joka vahvisti hänen uskonnollisen suuntauksensa. Test Act kumottiin osana katolisten emansipaatiota.


title: Test Act

text: Englannissa säädettiin uskonpuhdistuksen jälkeen aluksi tiukkoja lakeja, jotka määräsivät rankaisemaan automaattisesti kaikkia, jotka eivät vahvistaneet tunnustavansa virallista anglikaanista uskoa, eikä erillistä virkakieltoa tämän vuoksi tarvittu. Tilanne kuitenkin muuttui, kun suvaitsevampi ilmapiiri mahdollisti 1600-luvulla katolisille ja protestanttisten herätysliikkeiden kannattajille avoimen uskonnonharjoituksen. Anglikaaninen enemmistö halusi nyt estää näiltä ryhmiltä julkisiin virkoihin pääsyn. Ensimmäinen rajoituslaki säädettiin vuonna 1661 ja se koski aluksi vain kaupunkien hallintoa, mutta vuoden 1673 Test Act laajensi sen koskemaan kaikkia julkisia virkoja. Lain mukaan julkiseen virkaan pääsy edellytti ehtoollisen vastaanottamista Englannin kirkon menojen mukaisesti. Laki pakotti voimaan astuessaan muun muassa kuningas Kaarle II:n veljen, katoliseksi kääntyneen Yorkin herttua Jaakon luopumaan laivaston päällikkyydestä. Se ei kuitenkaan estänyt Jaakkoa nousemasta kuninkaaksi veljensä kuoleman jälkeen vuonna 1685.


title: Test Act

text: Skotlannissa vastaava laki oli säädetty välittömästi uskonpuhdistuksen jälkeen vuonna 1567. Irlantiin käytäntö tuotiin Englannista vuonna 1704, ja vuodesta 1782 Englantia koskevat Test Act -lait sekä pakolliset uskollisuudenvalat olivat sellaisinaan voimassa myös Irlannissa.


title: Test Act

text: 1700-luvun kuluessa lain vaatimista uskon ”testauksista” alettiin vähitellen laistaa protestanttisten herätyssuuntausten edustajien kohdalla, mutta katolisten osalta kielto pysyi ehdottomana. Vaatimus virkaan nimitettävän uskonnollisen suuntauksen tutkimisesta poistettiin laista lopulta vuonna 1828 ja seuraavana vuonna säädettiin laki katolisten emansipaatiosta, joka kielsi kaikki muutkin vastaavat rajoitukset. Alkuperäiset Test Act -lait kumottiin tosin Englannissa vasta 1860- ja 1870-luvuilla. Irlannissa käytäntö kiellettiin 1871 ja Skotlannissa vasta 1889.


Markkinoinnin, teknologian ja luovuuden liitto MTL on Suomessa toimivien markkinoinnin ja viestinnän asiantuntijayritysten, kuten mainos-, media- ja viestintätoimistojen etujärjestö. Jäseninä on myös digitaalista markkinointia ja mainontaa tekeviä ns. digitoimistoja sekä tapahtumamarkkinointia tekeviä yrityksiä. Jäsenyritysten yhteenlaskettu myyntikate oli vuonna 2013 noin 220 miljoonaa euroa ja niiden palveluksessa toimii noin 1 600 henkilöä.


title: Markkinoinnin, teknologian ja luovuuden liitto

text: MTL perustettiin vuonna 1942 Mainostoimistojen liitoksi. Mediatoimistojen tultua mukaan vuonna 2000 nimi muutettiin Markkinointiviestinnän Toimistojen Liitoksi. Vuonna 2006 Viestintätoimistojen liitto ja MTL yhdistyivät. Suomen Tapahtumamarkkinointiyhdistys STAY liittyi MTL:ään 2010. Vuonna 2015 nimi muutettiin Markkinoinnin, teknologian ja luovuuden liitoksi.


text: MTL järjestää jäsenyrityksilleen markkinointiviestintäalan kilpailuja, koulutusta ja tapahtumia sekä kerää ja tuottaa toimialaa koskevaa tietoa. MTL:n yksin tai yhdessä muiden alan toimijoiden kanssa järjestämiä kilpailuja ja palkintoja ovat Effie, Finnish Comms Awards, Suomen markkinointihenkisin insinööri, televisiomainontaa luotaava Parhaat Sekunnit ja Kultasulka-kilpailu markkinointiviestintää tunnetuksi tekeville kirjoituksille ja esityksille. MTL:n tapahtumia ovat erilaiset ajankohtaisseminaarit ja jokasyksyinen Markkinoinnin viikko.


text: MTL on jäsenenä kansainvälisissä alan kattojärjestöissä kuten EACA (The European Association of Communications Agencies) ja ICCO (The International Communications Consultancy Organisation).


title: Christian Söderström

text: Christian Söderström (s. 13. lokakuuta 1980 Sundsvall, Ruotsi) on ruotsalainen jääkiekkoilija, joka pelaa kotimaansa toiseksi korkeimmalla sarjatasolla HockeyAllsvenskan-joukkue Sundsvall Hockeyssa. Hän on pelipaikaltaan vasen laitahyökkääjä, mutta osaa pelata myös keskellä. Söderström on pelityyliltään kahden suunnan hyökkääjä ja roolipelaaja, jonka vahvuuksiin kuuluvat luistelu, tekniset taidot ja työteliäisyys. Hänellä on myös varsin hyvät kiekolliset taidot ja hän on kunnostautunut ajoittain myös hyvänä maalintekijänä.


title: Christian Söderström

text: Söderström on Timrå IK:n kasvatti. Hän debytoi sen miesten joukkueessa kaudella 1998–1999 Ruotsin I-divisioonassa, mutta Söderströmin ensimmäinen kokonainen kausi miesten peleissä oli seuraava kausi 1999–2000, jolloin Timrå pelasi Elitserienin ja I-divisioonan väliin perustettua Allsvenskania. Hänen tulokaskautensa siellä toi 43 runkosarjaottelussa tehot 8+6=14 ja kymmenessä Kvalserien-ottelussa yhden maalin. Timrå sijoittui Allsvenskanin runkosarjassa toiseksi ja nousi kauden päätteeksi Elitserieniin.


title: Christian Söderström

text: Elitserienin tulokaskaudellaan 2000–2001 Söderström teki 46 runkosarjaottelussa tehot 6+6=12. Kaudella 2001–2002 hän teki runkosarjassa 16 tehopistettä, jotka olivat Söderströmin yhden kauden ennätys Timrån Elitserien-joukkueessa. Detroit Red Wings varasi hänet yhdeksännellä kierroksella 260. pelaajana . Kesken kuudennen Timråssa viettämänsä Elitserien-kauden 2005–2006 Söderström siirtyi Färjestads BK:hon, jossa hän voitti kauden päätteeksi Ruotsin-mestaruuden.


title: Christian Söderström

text: Reilun kahden Färjestadissa vietetyn vuoden jälkeen Söderström siirtyi kaudeksi 2008–2009 Skellefteå AIK:n riveihin. Hän voitti joukkueen sisäisen tehotilaston lukemalla +18. Söderström teki myös Elitserienin yhden kauden maaliennätyksensä 14 osumallaan, joilla hän oli Skellefteån toiseksi paras maalintekijä Kent McDonellin kanssa. Kaudella 2009–2010 Söderström teki Elitserienin yhden kauden piste-ennätyksensä tehoilla 11+20=31, joilla hän jakoi Skellefteån sisäisen pistepörssin toisen sijan Anders Söderbergin ja Jimmie Ericssonin kanssa. Kaksi seuraavaa kautta päättyi Elitserien-hopeaan.


title: Christian Söderström

text: Kaudeksi 2012–2013 Söderström palasi kolmivuotisella sopimuksella kasvattajaseuraansa Timrå IK:hon. Joukkue ajautui Kvalserieniin ja putosi lopulta Elitserienistä. 19. maaliskuuta 2013 Kvalserienin vierasottelussa Södertälje SK:ta vastaan hän joutui poliisikuulusteluun lauottuaan kiekon 44-vuotiaan katsojan päähän. Tilanne alkoi, kun Söderström turhautui Södertäljen tekemästä kavennusmaalista ja yritti laukoa kiekon laitaan lyöden sen kuitenkin vahingossa katsomoon. Söderström sai tilanteesta kymmenen minuutin rangaistuksen. Yksityishenkilö vei asian poliisikuulusteluun, mutta Söderström selvisi kuitenkin ilman lisäsanktioita ja pyysi aivotärähdyksen saaneelta katsojalta anteeksi.


title: Christian Söderström

text: Söderström ei jatkanut Timråssa enää kahta jälkimmäistä sopimuskauttaan, vaan jatkoi kaudella 2013–2014 uraansa Italian Elite.A:ssa pelanneessa HC Pustertal-Val Pusteriassa. Kesken kauden, tammikuussa 2014 hän siirtyi loppukauden kattavalla sopimuksella SM-liigajoukkue Porin Ässiin. Kaudeksi 2014–2015 Söderström siirtyi vuoden mittaisella sopimuksella Norjan GET-ligaenin Lørenskog IK:hon. Hän jakoi joukkueen sisäisen pistepörssin voiton Simon Olssonin kanssa tehoilla 18+22=40.


title: Christian Söderström

text: Kaudeksi 2015–2016 Söderström siirtyi kaksivuotisella sopimuksella Allsvenskanissa pelaavan Sundsvall Hockeyn riveihin.


title: Christian Söderström

text: Söderström on pelannut Ruotsin A-maajoukkueessa yhteensä yhdeksän ottelua.


title: Christian Söderström

text: Myös Söderströmin pikkuveli Joakim on pelannut jääkiekkoa.


title: Niilo Ihamäki

text: Niilo Oskari Ihamäki (15. syyskuuta 1920 Köyliö – 17. tammikuuta 2014 Espoo) oli suomalainen radiotoimittaja.


title: Niilo Ihamäki

text: Ihamäki aloitti toimittajan uransa 1930-luvun lopulla Kokemäellä ilmestyneen sanomalehti Lallin kesätoimittajana. Hän tuli Yleisradion palvelukseen 1953 ja oli muun muassa käynnistämässä Pääministerin haastattelutuntia 1962 sekä luki lehtikatsauksia. Hän toimi myös radion puhetekniikan opettajana Tampereen yliopistossa.


title: Niilo Ihamäki

text: Ihamäki jäi eläkkeelle Yleisradiosta 1985, mutta hän jatkoi ohjelmien tekoa ja kirjoitti myös artikkeleita satakuntalaisiin lehtiin miltei kuolemaansa saakka. Erityisen mielellään Ihamäki teki ikäihmisten haastatteluja. Hän juonsi Kiikoisissa järjestetyt kansanmusiikkijuhlat Kiikoisten Purpurit 40 kertaa vuosina 1970–2009.


title: Pekka Kivalo

text: Pekka Kivalo (vuoteen 1935 Mittler; 6. tammikuuta 1919 Turku – 12. tammikuuta 2017 Helsinki) oli suomalainen kemisti. Hän oli Teknillisen korkeakoulun fysikaalisen kemian professori 1958–1971, Valtion teknillisen tutkimuskeskuksen kemian laboratorion johtaja 1972–1975, Teknillisen tarkastuslaitoksen ylijohtaja professorin arvolla 1974–1983. Hän tutki elektrodireaktioita ja kompleksinmuodostustasapainoja etenkin polarografian avulla.


title: Pekka Kivalo

text: Kivalon veli oli lääkintöhallituksen pääjohtaja Erkki Kivalo.


title: The Pathway

text: The Pathway on suomalaisen progressiivisen metallin yhtye Anthrielin esikoisalbumi. Se julkaistiin vuonna 2010 levymerkillä Lion Music.


title: Kivalo (täsmennyssivu)

text: Kivalo tarkoittaa muun muassa seuraavia:


title: 201NYT

text: 201NYT on rap/funk -yhtye Funksonsin toinen albumi. Se julkaistiin MediaCroco Recordsin kautta 1. maaliskuuta 2013. Kappaleesta "Mayday" on kuvattu musiikkivideo.


title: Satanic Black Devotion

text: Satanic Black Devotion on suomalaisen black metal -yhtye Sargeistin esikoisalbumi. Se julkaistiin vuonna 2003 levymerkillä Moribund Records.


title: Ales Michalevic

text: Ales Michalevic (s. 1975) on valkovenäläinen juristi ja poliitikko. Hän oli ehdokkaana vuoden 2010 presidentinvaaleissa.


title: Ales Michalevic

text: Vaalien jälkeen Michalevic joutui vankilaan kahdeksi kuukaudeksi. Hän on syyttänyt viranomaisia kidutuksesta pidätyksensä aikana.


title: Ales Michalevic

text: Maaliskuussa 2011 hän lähti maanpakoon ja on asunut Tšekissä ja Puolassa.


title: Ales Michalevic

text: Vuonna 2011 Michalevic sai kanadalaisen ihmisoikeusjärjestön myöntämän John Humphrey -palkinnon tunnustukseksi työstään kidutettujen hyväksi.


title: Valko-Venäjä talviolympialaisissa 2006

text: Valko-Venäjä osallistui Torinon talviolympialaisiin 2006 28 urheilijan voimin. Torinossa Valko-Venäjä voitti hopean freestylehiihdossa. Avaisijassa Valko-Venäjän lippua kantoi toista kertaa Aleksandr Popov.


title: Valko-Venäjä talviolympialaisissa 2006

text: Salt Like Cityssä Valko-Venäjä voitti pronssin freestylehiihdossa. Mitalitaulukossa Valko-Venäjä oli sijalla 25, taakse jäi ainoastaan Latvia.


title: Valko-Venäjä talviolympialaisissa 2006

text: Valko-Venäjä nimitti kisoihin 28 henkisen joukkueen, joka koostui 14:stä miesurheilijasta ja 14:stä naisurheilijasta. Joukkueen nuorin osallistuja oli mäkihyppääjä Pjotar Tšaadajeu, jolla oli ikää vain 18 vuotta. Joukkueen vanhin urheilija oli 39-vuotias ampumahiihtäjä Vladimir Dratšov.


title: Valko-Venäjä talviolympialaisissa 2006

text: Kyseinen olympiajoukkue on kooltaan Valko-Venäjän olympiahistorian pienin joukkue.


title: Vaahteraliigan kausi 2004

text: Vaahteraliigan kausi 2004 oli Vaahteraliigan 25. kausi. Liigan runkosarja alkoi 5. kesäkuuta 2004 ja Vaahteramalja XXV pelattiin 4. syyskuuta 2004. Runkosarjassa kahdeksan joukkuetta pelasi kymmenen ottelua, minkä jälkeen neljä parasta joukkuetta etenivät pudotuspeleihin.


title: Vaahteraliigan kausi 2004

text: Vaahteramaljassa Turku Trojans kohtasi kolmannen kerran peräkkäin Helsinki Roostersin. Joukkueet olivat kohdanneet viimeisen seitsemän kauden aikana finaalissa viidesti. Roosters voitti ottelun 49–28. Pronssia voitti Seinäjoki Crocodiles. Lappeenrannan Rajaritarit teki paluun Vaahteraliigaan ottaessaan Vaasa Vikingsin jättämän sarjapaikan.GS Demons – Wolverines : 45 – 22 (30 – 14)


title: The Dark Embrace

text: The Dark Embrace on suomalaisen black metal -yhtye Sargeistin EP-levy. Se julkaistiin vuonna 2008 levymerkillä Moribund Records.


title: The Dark Embrace

text: Äänitteestä julkaistiin rajoitettu 1000:n kappaleen painos.


title: Riihimäen Urheilusukeltajat

text: Riihimäen Urheilusukeltajat ry on Riihimäellä ja lähialueella toimiva sukellusseura. Vuoden 2016 alussa seuraan kuului noin 230 jäsentä. Seurasta käytetään lyhennettä RiUSuk.


title: Riihimäen Urheilusukeltajat

text: Riihimäen Urheilusukeltajat ry on perustettu vuonna 1978. Seuran toiminta koostuu laitesukellustoiminnasta, uppopallosta, nuorisotoiminnasta (kuutti- ja norppatoiminnasta) sekä koulutustoiminnasta. Nuoria ja lapsia (alle 19-vuotiaita) on jäsenistä yli kolmannes. Elokuusta 2016 alkaen on seura ollut yksi urheilun Sinettiseuroista.


title: Riihimäen Urheilusukeltajat

text: Riihimäen Urheilusukeltajat on Sukeltajaliiton ja Etelä-Suomen Liikunta ja Urheilun (ESLU) jäsen. Seura on valittu Sukeltajaliiton Vuoden seuraksi vuosina 2009 ja 2014.


title: Riihimäen Urheilusukeltajat

text: Seura järjestää säännöllisesti laitesukelluksen perus- ja jatkokoulutusta. Seuran kouluttajat ovat Sukeltajaliiton kouluttamia, ja koulutus täyttää kansainvälisten sukellusjärjestöjen NAUI:n ja CMAS:in koulutusvaatimukset.


title: Riihimäen Urheilusukeltajat

text: Laitesukellustoiminnassa Riihimäen Urheilusukeltajat järjestää avovesikaudella sukelluksia Suomen järvi- ja merialueilla sekä ulkomaan sukellusleirejä. Seuran pääasiallisena harjoittelu- ja koulutuspaikkana on Lopen Räyskälässä sijaitseva kirkasvetinen erämaajärvi Iso-Melkutin, jonne on rakennettu sukellustoimintaa helpottavat rantaportaat, varustetasanne sekä vedenalainen harjoittelulava. Talven hallikaudella seuran jäsenet harjoittelevat Riihimäen uimahallissa ja Tervakosken uimahallissa.


title: Riihimäen Urheilusukeltajat

text: Riihimäen Urheilusukeltajat on mukana myös Vapaaehtoisen pelastuspalvelun eli Vapepan toiminnassa. Seuralla oli vuoden 2016 alussa neljä Vapepa-sukelluskoulutuksen saanutta sukeltajaa.


title: Riihimäen Urheilusukeltajat

text: Seura on järjestänyt valtakunnallisen nuorten Melqqu-laitesukellusleirin vuosina 2014 ja 2016. Seuraava leiri on määrä pitää RiUSukin 40-vuotisjuhlavuonna 2018.


title: Riihimäen Urheilusukeltajat

text: Riihimäen Urheilusukeltajat ry:n verkkosivut


title: Koktebel

text: Koktebel on pieni kaupunkityyppinen taajama Krimillä Ukrainassa. Se sijaitsee Mustanmeren rannalla pienien kukkuloiden ympäröimänä, maanteitse noin 15 km Feodosijasta lounaaseen. Koktebelin nimitys on peräisin krimintataarin kielestä ja se tarkoittaa sinisten kukkuloiden maata.


title: Koktebel

text: Vuoteen 1899 asti alue oli melko tuntematon. Tuolloin sinne perustettiin vapauden filosofiaan perustuva yhteisö ja pian siitä tuli pietarilaisten boheemien kesäpaikka.


Martin Ennals -palkinto ihmisoikeuksien puolustajille () on vuodesta 1993 jaettu ihmisoikeuspalkinto. Se jaetaan henkilölle, joka on valveutunut ihmisoikeuksien puolustaja.


title: Martin Ennals -palkinto ihmisoikeuksien puolustajille

text:
Palkinnon summa on 20 000 Sveitsin frangia. Palkinnonjakotilaisuus on Genevessä, ja Geneven kaupunki on näyttävässä roolissa.
Palkinto on nimetty Amnesty Internationalin entisen pääsihteerin Martin Ennalsin mukaan.


title: Moribund Records

text: Moribund Records on yhdysvaltalainen itsenäinen levy-yhtiö, joka perustettiin vuonna 1993 Port Orchardissa, Washingtonissa.


title: Moribund Records

text: Levy-yhtiö on julkaissut mm. Azaghalin, Sargeistin, Wyrdin ja Belialin albumeita.


title: Isotelus

text: Isotelus (nimen merkitys: "”yhtäläiset ääripäät”") on sukupuuttoon kuollut ordovikikautinen trilobiittisuku, joka kuuluu lahkoon Asaphida ja heimoon Asaphidae. Sen fossiileja on löydetty Pohjois-Amerikasta.


title: Isotelus

text: "Isotelus" on tasainen trilobiitti, jolta puuttuu etukaari. Sen silmät ovat korkealla päässä ja joillain lajeilla ne ovat jopa jonkin verran koholla. Sukuun kuuluu useita isokokoisia lajeja kuten "Isotelus gigas" ja "Isotelus maximus", joiden nimet viittaavatkin suureen kokoon. Suvun lajeista suurikokoisin on "Isotelus rex", joka on tämän lisäksi myös kaikista tunnetuista trilobiiteista suurin. Sen pituus on noin 720 mm, suurin leveys noin 400 mm ja korkeus noin 70 mm. Lisäksi "I. rexillä" ei ole sen kokonaispituutta pidentäviä piikkejä tai muita vastaavia rakenteita toisin kuin esimerkiksi "Uralichas" ja "Terataspis" -sukujen trilobiiteilla.


title: Isotelus

text: "Isotelus" suvun lajit olivat todennäköisesti lihansyöjiä, saalistajia tai haaskansyöjiä. Eräs joidenkin tämän suvun lajien saalistamiskäyttäytymiseen viittaava asia on se, että kaivamisjälkiä, jotka ovat mitä todennäköisimmin "Isotelus"-lajien tekemiä, on havaittu fossiloituneiden ordovikikautisten matojen kaivamien kolojen yhteydestä. Ne viittaavat siihen, että trilobiitti olisi kaivanut matoja esiin koloistaan syödäkseen ne. Lisäksi "Isotelus"-lajit olivat huonohkoja uimareita ja ne liikkuivatkin todennäköisimmin merenpohjalla tai matalikoissa.


title: Daitō

text: Daitō () on kaupunki Osakan prefektuurissa Japanissa. Se sijaitsee prefektuurin itäosassa aivan Osakan kaupungin itäpuolella: lännessä se liittyy Osakan kaupunkialueeseen, idässä kohoavilla vuorilla on luonnonalueita ja Kongō-Ikoma-Kisenin luonnonpuisto. Daitō rajautuu pohjoisessa Kadoman, Neyagawan ja Shijōnawaten kaupunkeihin, etelässä Higashiōsakan kaupunkiin. Sen pinta-ala on 18,27 neliökilometriä ja siellä on 124 437 asukasta (vuonna 2013).


title: Daitō

text: Daitōn kaupunki perustettiin vuonna 1956 kahden kauppalan ja yhden kylän yhdistyessä. Tällöin kaupungissa oli noin 30 000 asukasta. Seuraavan kahden vuosikymmenen aikana sen välikulu kasvoi nopeasti Osakan kaupunkialueen ja talouden laajetessa ja oli vuonna 1975 jo 111 000.


title: Daitō

text: Daitōta palvelee JR Westin Katamachi-linja (Gakkentoshi-linja).


title: Maailman ruokapalkinto

text: Maailman ruokapalkinto (engl. World Food Prize) on vuodesta 1987 jaettu kansainvälinen palkinto joka annetaan henkilölle joka on tehnyt työtä ruuan ja etenkin maatalouden tuotannon parantamisessa maailmassa.


title: Maailman ruokapalkinto

text:
Palkinnon taustalla on useita bioteknologiaan erikoistuneita maatalousalan yhtiöitä.
Palkinnon jakaa Maailman ruokapalkinto säätiö jonka johtajana on Yhdysvaltain entinen suurlähettiläs Kenneth M. Quinn.


title: Maailman ruokapalkinto

text: Palkinnon perustajana oli amerikkalainen maataloustieteilijä nobelisti Norman Borlaug.


title: Maailman ruokapalkinto

text:
Palkinto jaetaan virallisessa tilaisuudessa Maailman nälkäpäivänä Des Moinesin kaupungissa Iowan osavaltion parlamentissa
Palkinto tilaisuuden jälkeen palkitut kokoontuvat Norman E. Borlaug kansainväliseen symposiumiin. Palkinnon summa on 250 000 Yhdysvaltain dollaria


title: Radiomainonta

text: Radiomainonta on radiolähetysten yhteydessä esitettävää, ääneen perustuvaa mainontaa, jolla pyritään tekemään tunnetuksi radioasemalta mainosaikaa ostaneen yrityksen tuotteita tai palveluja. Radiomainonta on kaupallisesti toimivien radioasemien tärkein tulonlähde, koska radioasemien kuuntelu on vapaata eikä siitä ole keinoa veloittaa kuuntelijaa, toisin kuin esimerkiksi sanoma- ja aikakauslehdillä, jotka voivat periä maksua tilauksista ja irtonumeromyynnistä.


title: Radiomainonta

text: Maailman ensimmäisenä radiomainoksena pidetään sitä, kun vuonna 1922 yhdysvaltalaisen kiinteistöyhtiön Queensborough’n edustaja sai maksua vastaan pitää New Yorkiin perustetulla WEAF-radioasemalla kymmenminuuttisen myyntipuheen uuden kerrostalokohteen markkinoimiseksi. Queensiin valmistunut kiinteistö oli nimetty kirjailija Nathaniel Hawthornen mukaan, ja yhtiön myyntimies lainasi radiopuheessaan kirjailijan ajatuksia hyvästä elämästä.


title: Radiomainonta

text: Radiomainonta syntyi ja kehittyi nopeimmin juuri Yhdysvalloissa, jossa radiotoiminta oli alusta asti lehtikustantamisen tavoin täysin kaupallista toisin kuin Euroopassa, jossa radiotoimintaa varten perustettiin moniin maihin julkisesti rahoitettuja yleisradioyhtiöitä. Monissa maissa, kuten Suomessa, julkisen palvelun radiolla oli pitkään yksinoikeus radiotoimintaan ja kaupallinen radiotoiminta oli kiellettyä. Kaupallinen radiotoiminta Suomessa ja sen mukana radiomainonta saivat alkunsa keväällä 1985, jolloin ensimmäiset paikallisradiot saivat Suomessa toimiluvan.


title: Radiomainonta

text: Radionkuuntelu ja sen myötä radiomainonta kasvattivat suosiotaan 1930-luvun Yhdysvalloissa. Yksi sen alkuvuosikymmenten ilmenemismuodoista olivat mainostoimistojen ja niiden mainostaja-asiakkaiden yhdessä kustantamat ja tuottamat radio-ohjelmat, kuten "The Eveready Hour", Jell-O-hyytelön mukaan nimetty Jack Bennyn komediashow, "Fleischmann Yeast Hour" pääosassa Rudy Vallee, ja savukemerkin mukaan nimetty "Lucky Strike Dance Orchestra". Myös nykyisin televisiosta tutut saippuaoopperat saivat alkunsa amerikkalaisilla radiokanavilla; ne olivat perheenemännille suunnattuja draamakuunnelmasarjoja, joiden sponsoreina oli usein pesu- ja puhdistusaineiden valmistajia.


title: Radiomainonta

text: Magnetofonin eli ääninauhurin keksiminen ja muu uusi studiotekniikka mahdollistivat vähitellen sen, ettei radiomainosten tarvinnut olla suorana lähetyksenä puhuttuja, vaan ääninauhoista voitiin elokuvan tapaan koostaa äänten mahdollisuuksia monipuolisesti hyödyntäviä tallenteita, joita voitiin lähettää eri puolilla maata sijaitsevien radioasemien soitettavaksi. 1940- ja 1950-luvuilla yksi radiomainonnan ilmaisukeinojen kehittäjistä oli koomikko Stan Freberg.


title: Radiomainonta

text: Nykyisin radiomainokset tuotetaan muun audiovisuaalisen viestinnän tavoin digitaalisesti äänistudiokaluston ja tietokoneen avulla. Radiomainosten esiintyjinä käytetään usein äänenkäytöltään tunnettuja ja muuntautumiskykyisiä ammattinäyttelijöitä, usein samoja jotka tekevät ääninäyttelijän töitä esimerkiksi lastenanimaatioiden parissa.


title: Radiomainonta

text: Radio on mainosvälineenä monessa mielessä tehokas ja edullinen. Eri radiokanavat poikkeavat kuuntelijakunnaltaan toisistaan, ja radiomainosta voidaan sopia esitettäväksi tiettyyn aikaan päivästä tavoittamaan mahdollisimman suuria kuulijamääriä. Näyttelijöiden äänistä, valmiista äänitehosteista ja rojaltivapaasta musiikista koostettava mainonta on varsin edullista ja nopeaa tuottaa verrattuna erityisesti televisiomainontaan. Äänimaailman avulla voidaan luoda illuusio vaikkapa avaruusolentojen laskeutumisesta tai vuosisatojen takaisesta tapahtumista ilman kalliita lavasteita ja kuvausjärjestelyjä. Usein sanotaankin radion olevan paradoksaalisesti ”kaikkein visuaalisin mainosmedia”, koska tilanteen rakentuminen jää kuulijan oman mielikuvituksen tehtäväksi. Radiota kuunnellaan useimmiten kuitenkin taustalla kuulijan ollessa keskittynyt johonkin muuhun; näin radiomainonnan vaikutus voi jäädä kertakuulemalta olemattomaksi. Radiomainonnassa samaa mainosta toistetaankin usein, jolloin mahdollisuus sen huomaamiseen kasvaa.


title: Radiomainonta

text: Valtakunnallista tai muuta isoa mainoskampanjaa toteutetaan harvoin pelkän radiomainonnan varassa, vaan useimmiten radion tehtävä on tukea samanaikaista ja samaa teemaa toistavaa televisiomainontaa, lehti-ilmoittelua tai verkkomainontaa.


title: Vital Rymašeuski

text: Vital Anatoljevitš Rymašeuski (, s. 1975) on valkovenäläinen poliitikko. Hän oli vuoden 2010 presidentinvaaleissa Valko-Venäjän kristillisen puolueen ehdokkaana. Vaalien jälkeen Rymašeuski pidätettiin muiden oppositiojohtajien tavoin, ja hänet tuomittiin ehdolliseen vankeusrangaistukseen. Vaalien vuosipäivänä Rymašeuski siepattiin ja hänet kyyditettiin pakettiautolla tuntemattomaan paikkaan. Ehdollisen koeaika päättyi vuonna 2013, minkä jälkeen Rymašeuski saa taas matkustaa ulkomaille.


title: Adapa

text: Adapa oli babylonialaisessa jumaltarustossa maailman ensimmäinen ihminen ja tietäjä. Nimi Adapa merkitsee sananmukaisesti miestä. Hän on saattanut olla Eridun, sumerilainen pyhän kaupungin kuningas. Adapa keksi puheen ja loi sivistyneen elämäntavan perustan.